Aragoiar nazionalismo - Wikipedia, entziklopedia askea.\nAragoiar nazionalismoa; Aragoiko eskualdeak autonomia handiagoa izan dezan eta baita nazio independiente bat osa dezan ere, historia, hizkuntza, lege eta kultura berezkoak eta nahikoak dituela; ideia hori defendatzen duen mugimendu politiko eta soziala da. Aragoiren erdi aroko historian eta Aragoiko Koroan eta erresumaren berezitasunetan funtsatzen ditu bere oinarri ideologikoak. Nazionalismo honen adar ezkertiarretan izaera kulturala eta ekologista indartsua da.\n2 Talde politikoak\nAragoiar nazionalismoa Kataluniako etorkin aragoiar batzuen formulazioetatik sortu zen. Haiek Bateratze Aragonesista alderdiaren, Kataluniako Gazteri Aragonesista taldearen eta El Ebro aldizkariaren inguruan bildu ziren, oinarrizko arrazoibide aragonesista ikusgai izan den historia-erreferentzia nagusia, doktrinalki Gaspar Torrentek eta Julio Calvo Alfarok burutu zuena.\nTalde politikoak[aldatu | aldatu iturburu kodea]\nGaur egun, alderdi politiko aragonesista nagusiak hauek dira:\nPartido Aragonés (PAR): Nazionalista-erregionalista moderatua eta zentroeskumatar jauntxokoia. Aragoiko lehen indar politikoa izatera heldu zen. Haatik, gainbeheran dago eta gaur egun, 7 diputatu ditu Aragoiko Gorteetan. 1987tik Aragoiko Gobernuaren kidea da, baina, 1993 eta 1995 urteen artean zentsura-mozio bat dela eta ez zuen gobernatu.\nChunta Aragonesista (CHA): (euskaraz, Batasun Aragonesista). Nazionalista ezkertiar moderatua. 9 diputatu eta hirugarren indar politikoa izatera heldu da. Hala ere, bere instituzionalizaziotik eta bere zentrotarako eta nazionalismo moderaturako biratik endakapenean dago; gaur egun, 4 diputatu ditu.\nIniciativa Aragonesa (INAR): Zentroko nazionalistak. Aragoiar Alderdiaren bereizketa.\nPuyalón (PYLN): Alderdi ezkertiar independentista, sozialista, ekologista eta antimilitarista, 2008an CHAtik bereiztuta. Cucha Independentistaren kideetako bat da, Aragoiko ezker independentistaren alderdi eta erakunde politikoek osatutako koalizioa. Nahiz eta gutxiengoa izan hazkundean dago eta hainbat zinegotzi ditu Huescako probintziaren iparraldean.\nEstau Aragonés (EA): Alderdi independentista, oso gutxiengoa osatzen dute eta parlamentutik kanpo dago.\nAlderdi aragoiar nazionalistek hautesleriaren %10 eta %26 arteko kopuruak batzen dituzte, gehiengoa izatera ere heldu direlarik. Aragoiar nazionalismoa konbertsio prozesu batean murgilduta dago. Horrela, Cucha Independentistaren alderdi ezkertiarra gorantz egiten ari da, usadiozko aragonesismoa (PAR eta CHA), ordea, murrizten.\nIndependentista ezkertiarrek erabiltzen duten Aragoiko Estelada.\n1932an Gaspar Torrentek diseinatutako estrelada aragonesa banderaren bertsioa, Aragoiar Estatua erabiltzen duena.\nOrriaren azken aldaketa: 16 abendua 2019, 16:28.


Datozen egunetan garbiketa-kanpaina hasiko da auzoka pintadak eta grafitiak kentzeko — Eibarko Udala\nEibarko Udalak kanpaina berezi bat jarri behar du abian, auzoka, herriko horma, altzari eta eraikinen fatxadetako grafiti eta pintaketak ezabatzeko. Kanpaina hau egitea erabaki da ikusita zelan hazi diren halako pintadak eta grafitiak herrian. “Arazo hau areagotu egin da, eta herriaren estetika nabarmen hondatu du”, Pedro Escribano Zerbitzuen zinegotziaren hitzetan.\nHiri-altzarietan egindako pintadak eta grafitiak kentzeko, Udala harremanetan jarriko da herritarrekin ohar baten bidez; jakinarazpena astelehenetik, urriaren 9tik, aurrera jarriko da Urkizu, Azitain eta Amañako pegora batzuetan, herritarrek berek —fatxadetan pintadarik egonez gero— Udalera jo eta pintaketak ezabatzea eskatzeko. Auzo horietako jabeek edo komunitateko auzokideek egin ahalko dute eskaera, 2017ko urriaren 9tik 27ra. Halaber, datozen asteotan, jakinarazpenak herriaren beste gune batzuetan jartzen joango dira eta eskaera-epe bat jarriko da kale bakoitzean.\nEskabideak aurkezteko epea jakinarazpenean jarriko da, eta desberdina izango da gunearen arabera; epe horren barruan egiten ez diren eskaera guztiak garbiketa-programa honetatik kanpo geratuko dira.\nGarbiketa-lanak ezin badira ohiko bitartekoekin egin, estaltze-lanak egin beharko dira pinturarekin .\nJabeek edo komunitateko ordezkariek onartu egin beharko dute, gainera, nola geratu den eraikina, eta uko egingo diote edozein erreklamazio egiteari (zibila, penala edo administratiboa).\nEpe barruan sartzen ez diren eskaera guztiak garbiketa-programa honetatik kanpo geratuko dira.\nAzkenik, Udalak gizalegez jokatzeko deia egiten du ekintza bandalikoak saihesteko xedez, ekintza horiek herriaren irudia kaltetu egiten dute-eta.\nKanpaina honekin batera, Udala pintaketa eta grafiti egileak identifikatzen ari da eta zigorrak jartzen. Hala, duela gutxi Udaltzaingoak hiru gazte identifikatu ditu Ubitxako parkean pintadak egiten ari zirela, hain zuzen, pintaketak garbitu ziren egunean.\netiketak: garbiketa, grafitiak, Eibar, pintadak, Kanpaina


Segura eta Zaldibia, Goierriko gazteenak\n02 ekaina, 2015 Gazteak 2226\nSegurako gazte talde bat, Zurbano kalean. 15 eta 34 urte arteko biztanle gehien dituen Gipuzkoako herria da Segura. / Asier Zaldua\nGaindegiak gipuzkoakodatuak.net webgunean jasotako datuen arabera, Goierriko bi herri Gipuzkoako gazteenen artean daude. 15 eta 34 urte arteko biztanle gehien dituen herria Segura da, %23,31rekin. Bigarrena Berrobi da (%23,06) eta hirugarrena Zaldibia (%22,66). Beasainen gazte portzentajea %21,47koa da eta Zumarragan %19,11koa. Ordizian eta Lazkaon %22ren bueltan dabiltza eta Legazpin eta Urretxun ez dira %20ra iristen.\nSegurako eta Zaldibiako alkateek bazekiten beraien herrietan gazte asko zeudela, baina ez Gipuzkoako zerrendaren buruan zeudela. Albisteak asko poztu ditu biak.\nEluska Gerriko Segurako alkateak berea bezalako herriak gaztetzea «pozgarria» dela esan du. «Etorkizunera begira, segurtasuna ematen digu. Gure eginbeharra gazteei etxebizitzak eta zerbitzuak eskaintzea da, herrian gelditu daitezen».\nBere ustez, azken hamarkadetan herrian zerbitzuak eskaintzeko ahalegina egin dute eta horri esker gazteek herritik alde egiteari utzi diote. «Gurea bezalako herriak ondo prestatu behar ditugu. Autobusa, dendak, zerbitzuak… eskaini behar ditugu jendea herrian gera dadin. Dagoeneko, notarioa, harategia, arrandegia, eskola… ditugu. Duela urte batzuk 1.300 ginen eta egun ia 1.500».\nJoxan Etxabe Zaldibiako alkatea ere gustura ageri da. «Banekien gazte asko ditugula eta oso aktiboak direla, baina ez Gipuzkoan gazte gehien dituzten herrien artean gaudela. Oso albiste pozgarria da, gazteen eskutik etorriko baita iraultza. Herriko gazteez oso harro nago, herriko ekintza guztietan parte hartzen baitute».\nZaldibian ere gazteek bertan gelditzeko hautua egin dutela azpimarratu du. «Eskualdean enpresa indartsuak ditugu eta horri esker gazteek eskualdean lan egin dezakete eta herrian bertan bizi daitezke. Donostian lan egingo balute, beharbada ondoko herrietara joango lirateke bizitzera».\n« Martina Maizen ondarea\nElkartasunak ez du ikararik »


Batzordeburua: MARTIN GONZALEZ, JOSE LUIS\nBokala: ARAMENDI ECENARRO, ELISABETE\nBokala: LAZARO ARROTEGUI, JESUS\nBokala: RODRIGUEZ CUESTA, MARIA VELIA\nBokala: RUIZ DE GAUNA GUTIERREZ, SOFIA\nBokala: UNZILLA GALAN, JUAN JOSE\nBokala: ZUBIA ZABALLA, JOSEBA ANDONI\nIkertaldeek eremu egokiak dituzte doktoregoko ikasleen lana burutzeko, ikerkuntzarako laborategiekin eta zein bere sailaren esparruekin batera. Honez gainera, Bilboko Ingeniaritza Goi Eskola Teknikoak, bertan baitute egoitza sail biek eta ikerkuntzarako institutuak, ikasgela eta mintegi egokiak dituzte doktorego programan aurreikusitako jarduera guztiak garatu ahal izateko.\nOndoko ikerkuntza laborategi hauek dira erabilgarri: - Elektronika aplikaturako ikertaldearen (APERT) ikerkuntza laborategia, 150 m2takoa, Bilboko Ingeniaritza Goi Eskola Teknikoan kokatutakoa, ikertaldearen ikerketa ildoak garatzeko bitarteko egokiak dauzkana: Potentzia Elektronika eta Systems-on-Programmable-Chips. Informazio gehiago: http://det.bi.ehu.es/~apert/index_eusk.html; - Teknologia Mikroelektronikoaren Institutuak (TMI) bi areto dauzka, 2006. urtetik, Bizkaiko teknologia parkean, Zamudion. Bion azalera 1.100 m2-takoa da, horietatik 700 m2 laborategiak izanik. 700 m2 hauen barruan, 200 m2tako gela zuria dago, bai eta honelakoekin batera doazen hutserako, presiopeko airerako eta gas hornidurarako, ura desionizatzeko eta hondakinak neutralizatzeko zerbitzuak ere. Linea hezeko, serigrafia, litografia, difusio eta hutseko jalkitzerako aretoak dauzka.Gainera, Bilboko Ingeniaritza Goi Eskola Teknikoan bada 200 m2-tako areto bat, linea hezea, serigrafia eta gailuen neurketa dituena. Biblioteka eta ordenagailu aretoa ere bada.- Seinale eta Komunikazioari buruzko ikertaldearen laborategia, 90 m2-takoa, Bilboko Ingeniaritza Goi Eskola Teknikoan kokatuta. Hiru esparrutan banatzen da, hauen baitan bilera gela, proiekziorako bitarte eta arbel elkarreragilearekin; 8 ikasleentzako laborategia eta, gehien dela, doktorego aurreko 6 postuetarako aretoa.- Ingeniaritza Telematikoaren ikertaldearen ikerkuntza laborategia (I2T), ingeniaritza telematikoari dagozkion lerro espezifikoetako ikerkuntzarako oso ongi hornitutakoa. - Komunikazio Optikoetarako laborategia, 100 m2-takoa, Bilboko Ingeniaritza Goi Eskola Teknikoan kokatutakoa, komunikazio, sentsore eta, infragorri hurbil zein ikusgairako oinarrizko fotonikan ikertzeko aplikazioetarako ekipamenduaz. Honez gain, plastikozko zuntz optikoa fabrikatzeko dorrea ere badu (40 m2)


Marion konderria (Alabama) - Wikipedia, entziklopedia askea.\nMarion konderria (Alabama)\n1.922,53 km2 (%99.83)\n3,31 km2 (%0.17)\nMarion konderria (ingelesez: Marion County) Alabamako konderri bat da, Ameriketako Estatu Batuetan. Hiriburua Hamilton da. 2010eko zentsuaren arabera 30.776 zituen, 1925,84 kilometro koadroko azaleran.\nMarion konderriak 1925,84 kilometro koadro ditu. Horietatik 3,31 ura dira. Beste 1922,53 lurra dira. Biztanleria dentsitatea 15,98 da.\n2010eko zentsoan bizi ziren 30,776 pertsonetatik 29,107 txuriak edo hispanoak dira. 1,194 beltzak edo afroamerikarrak. 103 amerikar natiboak ziren eta 17 Hawaii edo Pazifikoko irletako natiboak. 57 asiarrak ziren. bukatzeko euren burua arraza bat baino gehiagotan 298 pertsonek kokatzen zuten.\nMultimedia: Marion County, Alabama\nOrriaren azken aldaketa: 13 abendua 2019, 21:33.


10 arrazoi Donostia aukeratzeko - Donostia Turismoa\nEdertasun paregabea duelako\nDonostia 186.000 biztanle dituen hiria da. Anfiteatro baten eran, itsasoari begira dago, eta munduan ezaguna da Kantauriko Perla esaten zaio badia zoragarriarengatik. Bere edertasun deigarriari, bertako giro kosmopolitari eta hirira datorren orori eskaintzen dion kalitateari esker, lehen mailako kongresu-helmuga bihurtu da azken urteotan.\nHiria ezin hobeto kokatuta dago Europa barruan. Frantzireakiko mugatik 20 kilometrora eta gainerako euskal hiriburuetatik 100 kilometro baino gutxiagora dago, eta Donostian egonaldi bat eginez gero, toki enblematikoak ezagutzeko aukera izango duzu, hala nola Biarritzeko hondartza eder eta aristokratikoa eta Bilboko Guggenheim Museoa.\nBertara iristea erraza delako\nOso erraza da Donostiara iristea edozein garraiobide hartuta: etengabe hazten ari den bide-azpiegitura modernoa du, estatuko eta nazioarteko trenbidea, Frantziako TGVaren bidez, eta aireportu propioa. Gainera, autoz ordubete eskasera dago nazioarteko beste bi aireportutatik, Bilboko eta Biarritzeko aireportuetatik.\nOso erosoa delako\nDonostiak tamaina egokia du bertan oinez edo bizikletaz ibiltzeko, eta, horri esker, negozio-turistak alde batetik bestera doan bitartean pasealekuez goatzeko, eta, beraz, bere egonaldia ahalik eta gehien aprobetxatzeko aukera izango du. Hiriak ezin konta ahala oinezkoentzako guneak parkeak, lorategiak, eta itsas ertzeko nahiz ibai-ertzeko pasealeku ikusgarriak ditu. Hortaz, oso erosoa da hiriko gunerik interesgarrienetara oinez edo bizikletaz iristeko.\nEsperientzia zabala duelako\nDonostia estatuko hiri nagusietako bat da ekitaldiak egiteari dagokionez; izan ere, esperientzia zabala du ekitaldiak antolatzen eta ondo hornitutako ekipamendu-sarea osatu du. Azpiegitura modernoak eta azken teknologiaz eta esperientzia handiko giza taldeez hornituak dituenez, zure bilerak arrakasta izateaz gain, ezin ahaztuzko topaketa izango da.\nKalitatearekin konpromisoa duelako\nDonostia bere zerbitzu eta baliabide turistiko guztietan ematen duen kalitateak nabarmentzen duen helmuga da. Hiriak, helmugako turismo-bikaintasuna etengabeko helburu hartuta, kalitate-zigiluren bat duten zerbitzu, azpiegitura eta baliabide turistikoak ditu, ehun baino gehiago.\nGastronomia bikaina duelako\nDonostia mundu osoan da ezaguna helmuga gastronomiko gisa, munduko beste ezein tokik baino Michelin izar gehiago baititu metro karratuko; gainera, euskal gastronomiaren biziberritzearen sorlekua izan da, “euskal sukaldaritza berria” mugimenduaren bitartez. Bertako lehengaien kalitatea eta mundu osoan ezagunak diren "pintxoak" bisitarien gozagarri izaten dira urte osoan.\nDonostiak txoko paregabeak ditu, izugarri eder eta bereziak, eta, beraz, aukera ugari eta askotarikoak eskaintzen ditu bertan egiten diren ekitaldiak bereziak izateko. Koktelak, galako afariak edo ongietorri-ekitaldiak paregabeko gertakizunak izango dira honako toki hauetako batean egiten badituzu: Kontxako Badia ospetsuaren pareko "cottage" ingeles batean, gauez argiztatzen diren bi kubo zeharrargietako foyerrean edo urtero zinema-izar handiei harrera egiten dien hotel batean.\nArkitektura berezia duelako\nBelle Epoque garaiak aztarna ederra utzi du Donostian, aurreko mendearen hasieratik Europako aristokraziak uda pasatzeko aukeratu duelako. Eraikin zoragarriak, hala nola Kasino Handia (gaur egun, udaletxea) eta Miramar jauregia, harmonia handiz nahasten dira Kursaaleko kubo beiraztatu ikusgarriekin eta Eduardo Chillida edo Jorge Oteiza artisten eskulturekin. Tradizioak eta modernotasunak, abangoardiak eta historiak bat egiten dute, neurri berean, hiri eder honetako txoko bakoitzean.\nKultura jarduera bizia duelako\nArtistikoa, irekia, abangoardiakoa, sortzailea… Horregatik eta beste ezaugarri askorengatik, lortu du Donostiak 2016. urterako Europako Kultura Hiriburutza. Hiri kosmopolita honetan, munduan izen handia duten jaialdi ugari -hala nola Zinemaldia eta Jazzaldia- ez ezik, eguneroko adierazpen artistikoak ere ikusten dira, eta horiek bat eginda, programazio eszeniko eta kultural bizi eta askotarikoa sortzen da.


Enpresek sarean zelan? - Garaigoikoa\nGaraigoikoa | 2012-04-23 09:10\nPasa den astean enpresen sareko estrategia linguistikoari buruzko jardunaldiak izan ziren Arrasaten. Bertan hartu nuen parte Joseba Kamio eta Maite Goñirekin. Ez nuen prestatu ez aurkezpenik, ez ponentziarik. Baina egindako sarrera laburtu nahi dut. Esandakoen laburpena bideo honetan jaso dute lantalanekoek.\nAzterketa labur bezain azientifikoa egin nuen hasi orduko. Euskal Herriko 20 enpresa hartu nituen (irizpiderik gabe, nik aukeratu nituen) eta euren jarduna sare sozialetan aztertu. Enpresa horien artean denetarik zegoen: arropa-markak, bankuak, musoeak, jatetxeak, futbol taldeak, … Saiatu nintzen nazioarteko proiekzioa izan beharko luketen enpresak aukeratzen, baina esan bezala guztiz azientifikoa izan zen azterketa.\nLabur-labur, bi ondorio nagusi atera nituen:\n- Webguneetan enpresa gehienek eleanitz jokatzen dute. Bi hizkuntza gutxienez denek erabiltzen dituzte. Eta guztietan (kasu batean izan ezik) euskarazko bertsioa dago.\n- Sare sozialetan, aldiz, enpresa gehienek elebakar jokatzen dute. Salbuespenak badaude, baina gehienak sare sozialetan hizkuntza bakarrean aritzen dira: gaztelaniaz jakina (nahiz eta horietako askok nazioarteko merkatuari begiratzen omen dioten).\nBi ondorio horiek nire arloarekin (soziolinguistikarekin) harremanetan jarri nituen berehala: sinplifikatuz, esparru formalenean euskarak presentzia duina du, baina informaletan ez. Euskararen berreskuratzean ere egin du aurrera euskarak nabarmen esparru formaletan, baina ez horrenbeste informaletan (egile batzuek atzera ez ote duen egin barruntatzen dute).\nhizkuntza sare sarekohizkuntzak sl sozialak soziolinguistika soziologia\ntxerra 2012-04-24 15:50 #1\nEdurne Gonzalez lankideak (@Edur_Gonzalez) sare sozialetan hizkuntzen kudeaketarako gako oso interesgarriak eman ditu: http://www.lantalan.com/emun/sareko-hizkuntza-irizpideak-definitzeko-gako-batzuk


ARGIA. "Gizakia zer den ikusteko aparteko laborategia duzu Kolonbia"\nPertsonaia Jon Landaburu\n2012-09-23\t1 0 Tweet\nJon Landaburu. (Zaldi Ero) Nortasun agiria\nHizkuntza, prozesu historikoa? Bai. Hizkuntzak animalia espezie baten antza duela esaten da orain, indibiduo bakoitzak bere sistema duela. Idiolektoak, alegia. Hizkuntzarik, izatez, ez dagoela, nork bere estrategiak dituela, pertsona gehienak –edo asko, behintzat– elebidun direla, eta norekin ari garen, hizkuntz sistema aldatu, egokitu egiten dugula. Zalantzarik gabe, horrek gauza asko ulertzen lagunduko digu: zergatik aldatzen diren hizkuntzak, zergatik sartzen diren harremanetan, zergatik mailegatzen dizkioten batak besteari hitzak eta egiturak... Garai hartan, euskara esentzia hutsa –esaterako, zerutik jaitsia ia-ia– zela pentsatzen genuenean, ezin ulertuzkoak zitzaizkigun auzi horiek! Koldo Mitxelenak egindako fonetika historikoko ikerketa haiek eta, Martinet oinarri harturik egin zituenak! Hori aldatu egin da. Gaur egun badakigu hizkuntza ez dela monolito bat, ez eta herriaren izpirituaren ispilu, alemanek horrela pentsatzen zuten arren. Poliki-poliki konturatu ginen “salbaia” ez zela egiaren iturri, euskararen egoera ere ez zela hango hizkuntzena, konparazio posiblerik ez zegoela.


Etorkizuneko hezkuntza : BOSTGARREN SAIOA\nLaugarren saioa aste modularrean izan genuenez egun horretan mintegia izan genuen moduluko gure tutoreekin, beraz ez zen beste gairik egon. Modulu lanari buruz hitz egin eta horri buruz lan egiten haritu ginen.\nAste honetan duela bi aste azaldutako gai baten inguruan aurkezpen batzuk egon dira: IKT-ei buruzko irakurgai bat taldeka irakurtzea eta horri buruz hausnartzea, eskema indibiduala egitea, taldekideen artean eskema komuna eraikitzea, laburpena eta hitz gakoak atera eta azkenik gaur taldekide batzuek aurkeztutako aurkezpena.\nAurkezpenak egin eta gero, Alaitzek autoritateari buruzko azalpen oso interesgarria egin du eta horrek zer pentsatzeko eman dit. Izan ere, Alaitzek esan duenaren arabera, autoritatea ez da autoritarismoa. Hau da, autoritatea izatea umeekiko irakasle bezala izan behar dugun irudia eta distantzia profesionala da, betiere errezpetutik begiratzen. Ez gara lagunak, baina, era berean, ez gara polizia edo general bat. Erdiko puntua bilatu behar da, konfiantza emanez baina errezpetua galdu barik umeek gugan konfiantza izateko. Bestalde, autoritarismoa lehen pil-pilean zegoen izaera zen ikasgeletan. Hotz, IKT-ek sortu duten berrikuntzak ezin du onartu irakasleak lehen zeukan magistrozentrismoa eta onartu behar du ezin dela izan ikaskuntza- irakaskuntzaren protagonista edo pertsona garrantzitsuena. Orain, umeak dira protagoniztak eta, noski, IKT- ak.\nPublicado por Itziar Ortega en 2:02


Bizikleta-osagai eskuz apainduak — Armagintzaren Museoa\nBizikleta-osagai eskuz apainduak\nHil honetan Emakume Langilearen Nazioarteko Eguna ospatuko da, martxoaren 8an duela mende bat baino lehenagotik urtero gertatzen den bezala. Hori dela eta, emakumearen eskubideen eta berdintasunaren aldarrikapenarekin bat eginez, Eibarko emakumeek egindako bizikletentzako osagarri multzo hau aurkezten dugu hilabeteko pieza gisa: Beistegui Hermanos enpresaren kate-estalki bat, eta bizikleten koadrorako GAC eta Orbearen bi xafla apaingarri. Pintaketa apaingarria artisau-teknikaz apainduta, pieza horiek, zalantzarik gabe, omenaldia egiten diote emakumeek gure herriaren identitatea eta gure industria-historia garatzeko egiten duten lan garrantzitsuari.\nHistorikoki industrializazio-eredutzat hartua, Eibarrek XX. mendearen hasieran bazituen hiru enpresa ezagun: Beistegui Hermanos (BH), GAC (Garate, Anitua eta Compañía) eta Orbea, hasiera batean arma-industria oparo eta loretsuan jardun zutenak. Hala ere, I. Mundu Gerra amaitu zenean, Eibarko armagintzak krisia izan zuen, eta horrek behartu zuen bizirauteko estrategia berriak bilatzera, eta, ondorioz, gure industria dibertsifikatzen hasi zen. Testuinguru berritzaile horretan, Beistegui Hermanos, GAC. eta Orbea, beste enpresa askok bezala eta arma-ekoizpena bertan behera utzi gabe, bizikletak ekoizten hasi ziren. Hainbat hamarkada birmoldaketan eman ondoren eta jarduera guztiz berrituta, hiru enpresa horiek arrakasta handia izan zuten merkataritzan eta ekonomian, eta hori bereziki nabarmena izan zen gerraosteko urteak igaro eta gero. Hain zuzen ere, gerraosteko indarberritze-giro hartan eta garai berrietara egokitutako industriaren goraldi eta oparotasun hartan hartu zuten Eibarko emakumeek leku garrantzitsua makinaren eta erremintaren sektorean. Hala ere, askotan ez da egon udal zerrendetan horien erregistrorik edo ordezkaritza profesionalik.\nHileko gure piezek erakusten digute emakumeek egindako lan xehearen espezializazioa, trebetasun eta gozotasun handia eskatzen zuena, aldi berean. Fileteatua edo pintaketa apaingarriak, industria-baliabide berriak direla-eta gaur egun zaharkituta dagoen artisau-dekorazioko teknikak, erakusten zituen hura integratzen zuten piezen markaren kalitatea eta ospea. Lan hori Orbea, GAC eta Beistegui Hermanos enpresetako emakumeek egiten zuten.\nHorrez gain, badakigu emakumeek pintaketak egiteko prestaketa-lanak egiten zituztela, piezak muntatzen zituzten kromoztatze- eta nikeleztatze-bainuetan murgiltzeko euskarrietan, gurpilak paketatzen, muntatzen eta zentratzen jarduten zuten eta galdaketan eta forjetan ere aritzen ziren. Askotan, lana gogorra zen eta baldintza txarretan egiten zen, babes-neurririk gabe eta substantzia kutsatzaileekin lan eginez; gaur egun zeregin horiek toxiko eta arriskutsutzat ditugu. Zorionez, gaur egun, emakumeen lan-baldintzak hobetu egin dira, eta gizarte-aldaketez eta -eraldaketez ere hitz egiten da, nahiz eta gure gizartean oraindik erronka sozial eta ekonomiko garrantzitsuak dauden emakumeen egoera hobetzeko eta berdintasuna lortzeko.\nArmagintzaren museoa bisitatzera animatzen zaituztegu. Bertan, Eibarko emakumeen, emakume arrunten, egileen eta gure historiaren eraikitzaileen lanari buruzko informazio gehiago izango duzue.


"Zumaiako adineko pertsonen egoera ona da, oro har" - Zumaia - Baleike.eus\n"Zumaiako adineko pertsonen egoera ona da, oro har"\nBaleike 2019-05-09 18:00\nPili Alberdi Gizarte Zerbitzuetako teknikaria, IKEIko arduradunak eta Oier Korta Zumaiako alkatea aurkezpenean.\nIKEI aholkularitza enpresak atzo aurkeztu zituen Zumaiako adineko pertsonen gizarte beharren inguruko ikerketaren emaitzak. Egoera positiboa den arren, 75 urtetik gorako kolektiboak duen zailtasunei eta beharrei arreta jartzeko premia dagoela nabarmendu zuten.\nDonostiako IKEI aholkularitza enpresa iazko azaroan hasi zen Zumaiako adineko pertsonen gizarte beharren inguruko ikerketa garatzen. Udaleko plan estrategikoaren barnean kokatzen den lanketa bat izan da, eta urtarrila arte 75 urtetik gorako 422 pertsona elkarrizketatu dituzte. "Gizarte zerbitzuetara inoiz joan ez diren edo azken bi urtetan egon ez diren pertsonak hartu ditugu lagintzat", kontatu zuten azterketaren arduradunek.\nUdalaren eta aholkularitza enpresaren elkarlanaren helburua alde batetik 75 urtetik gorako kolektibo horren ezaugarriak ezagutzea izan da. "Horretaz gain, baita pertsona horiei Zumaiako Gizarte Zerbitzuak eskaintzen dituen prestazioen eta zerbitzuen berri informatzea ere".\nAzterketa lau fasetan egin dute, eta partaidetzarekin oso pozik agertu ziren. "Etorkizuneko eskaintza egokitzeko eta hobetzeko beharrezkoa da jendeak parte hartzea eta alde horretatik erantzuna ona izan da".\nIkerketaren oinarria 422 pertsonei egindako galdeketa izan da, eta, bertan, hainbat aldagai jorratu dituzte: soziodemografikoa, osasuna eta eguneroko jardunetako mugak, ongizate emozionala, etxebizitzaren egoera, ekonomia...\n"Osasunari dagokionez, emaitza positiboa izan da, izan ere, galdetutakoen % 68k erantzun dute egoera ona edo oso ona dela. % 36 hiru hilero joaten da osasun zentrora, % 9,2k zailtasunak ditu joateko, eta % 14 ez da joaten. Beraz, etorkizunerako, etxeko arretan egokitzapenak egin beharko dira", azpimarratu zuten.\nOngizate emozionalari buruz, berriz, datuek alerta egoera aurkezten ez duten arren, esanguratsuak direla esan zuten. "% 6 maiz bakarrik sentitu da, % 9 triste eta % 13 segurtasun falta sumatu dute". Harreman afektiboetan, aldiz, hurbileko familia gertu dagoela nabarmendu zuten. Ildo beretik, sozializazioraren inguruan, emaitza gazi-gozoak atera ziren. Galdetuen % 90 egunero ateratzen da kalera, baina kirolean, prestakuntza ikastoetan eta abar partaidetza murritza da.\nGizarte Zerbitzuak ematen dituen eskaintzen artean eguneko zentroa, tele-laguntza eta etxez etxeko laguntza dira galdetuen artean ezagunenak. "Hala ere, oraindik ezagutza eza nahiko handia da, beraz, ondorioetako bat da horretan jarri behar dela arreta. Informazioa zabaldu egin behar da, jende gehiagorengana iritsi".\nEtxebizitzak egokitzeko iniziatibak sustatzea da plazaratu zuten beste ondorioetako bat, baita kirola egiteko eta hezkuntza programetarako deialdiak antolatzea ere. "Zumaiako adineko pertsonen egoera ona da, oro har, baina arreta jarri behar da".


Azazkalak erditzean – Sabeletik Mundura\nGurasotasunean zure alboan….\nPrest nago? Prest gaude?\nZer espero dezakegu?\nZalantza eta beldurrak\nHaurdun geratu aurretik…\nHaurdunaldi aurreko azterketa\nBitamina eta osagarriak\nAlkohola, tabakoa eta bestelako drogak\nHaurdunaldia iristea luze egiten denean\nFamilia anitzak: Izena eta izana. Virginia Basurto.\nZer da haurdunaldia?\nHaurdunaldi froga noiz egin?\nHaurdunaldia bilatu gabe datorrenean\nBi (edo gehiago) dira!\nBikotekidea non geratzen da?\nSexua eta haurdunaldia\nHabia prestatzea, habia babestea.\nHaurdunaldia eta animaliak\nKatuak eta toxoplasmosia\nHaurraren etorrera lau hankakoen sendira\nZer behar du haurrak?\nNoiz kezkatu behar dugu?\nHaurra goizegi joaten denean\nSintoma eta tratamenduak\nZer da erditzea?\nErditzea bizkortzeko teknikak\nMina arintzeko teknika ez inbasiboak\nKristeller maniobra erditzean\nNoiz da beharrezkoa?\nZesarea osteko erditze baginala\nHaurraren osasun azterketak\nPuerperioa- Lehen asteak\nEspero ez zenuen erditzea edo zesarea\nHaurtxoaren aho osasuna\nAnimaliak eta haurtxoak\nEmozioen txokoa – (Galderak erantzunez)\nTxupetea. Bai? Ez?\nMaitatasunez, aitatasunez (esperientziak)\nBiberoi bidezko edoskitzea\nZer da soinean eramatea?\nSoinean… zoriontsu gara.\nMundua elkarrekin ezagutuz\nFamilia bat, haur eramaile bat\nSoinean eramatea eta haurraren garapena\nOinak eta erreflexuak\nHaur eramaile motak\nHaur eramaileen erabilera zuzena\nHaur eramaileen zainketa\nNola hautatu haur eramailea?\nNola EZ da eraman behar?\nNoiz arte soinean?\nAulkitxoa beharrezkoa da?\nEscuelas Canguro formazioa\nLoa haur eramaileetan\nOihalak baina gehiago\nEz da gehiegi hitz egiten azazkalez haurdunaldian, erditzean eta erditze ostean. Baina garrantzitsuak dira. Eta erditzean batez ere, oso garrantzitsuak. Geroz eta gehiago dira erditzera azazkalak garbi, margotu gabe joateko eskatzen duten emagin eta ginekologoak.\nAzazkalek arazoren bat dagoela adieraz dezakete arazo larri izan aurretik. Esku zein oinetako azazkalek amaren osasun egoera adierazten dute, eta hortaz, hobe agerian izatea.\nHemen topatuko duzun informazioa orokorra da eta ez du ordezkatzen osasun zerbitzuetatik zure egoerarekiko jasorikoa. Zalantzarik baduzu, egizu kontsulta dagokion profesionalarekin.\n© 2021 Sabeletik Mundura • Built with GeneratePress\nWebgune honetan cookie propioak erabiltzen ditugu helburu teknikoekin, ez, ez dira jateko gailetatxoak, webgunea ongi ibiltzeko beharrezkoak dira eta automatikoki instalatzen dira. Beste mota batzuetako cookieak ere instala ditzake edukia, publizitatea eta iragarkiak pertsonalizatzeko. Zure baimena behar da aurrera egiteko. Onartzen dituzu?\nInformazio gehiago pribatutasun politikan eta cookie politikan.\nWebgune honetan cookie propioak erabiltzen ditugu helburu teknikoekin, ez, ez dira jateko gailetatxoak, webgunea ongi ibiltzeko beharrezkoak dira eta automatikoki instalatzen dira. Beste mota batzuetako cookieak ere instala ditzake edukia, publizitatea eta iragarkiak pertsonalizatzeko. Zure baimena behar da aurrera egiteko.


ABENDUALDIA eta EGUBERRIAKA URTEA 2007-2008\nMusika: "Veni Domine noli tardare" 2'49\nAbendualdia BIDEA DA hainbat ezbehar eta zuzengabekeria artean. Ireki ditzagun begiak Jaunagana, bizitzen ari garen une hau gurekin konpartitzera baitator. Honetan datza Kristoren etorreraren zain egotea: esku artean dugun Berradiskidetzearen egitekoa denok batean bururatzean.\nMateoren ebanjelioak “erne egoteko” eskatzen digu, “prest egoteko”. Etorriko denean, ezagutu egin behar genuke Jesus. Horretarako, egun osoan izan behar dugu harremana harekin. Ezin bizi gara oharkabean. Noeren garaian bezala; “oraino zabar” bizi garenok begiak ireki" egin behar ditugu Jainkoak etortzeko dituen era desberdinei antzemateko.\nJoan B.-ak bezala, basamortua berreskuratu beharra dugu, gainerakoei ISILTASUNETIK hitz egin ahal izateko. Isiltasunean aurkitzen dute hitzek beren indarra. Nor bere baitan ixten ez bada, nork bere izena problema bihurtzen ez badu, BASAMORTUAN txikia handi bilakatzen da eta miseria gardentasun. Egoismoa soilik da ilun.\nBasamortuan Joan B.-ak ireki egin zuen buxatua zegoen bidea. Itun Zaharra bezala Itun Berria ere basamortuan estreinatu behar da. Hor norabidetzen dira, egiaz, bideak, eta aldatzen pentsamoldeak. Basamortuan berreskuratzen da barne-gunea, Jainkoarekiko solasaldiari berrekiteko, bizitzan hainbat aldiz eteten baitugu hura.\nZER IKUSTERA JOAN ZARETE BASAMORTURA?\nBasamortuan Mesias ikusi zuen Joanek, baina orain, presondegian, duda etorri zaio: Mesias ote da, gero? Hori da Joanen barne-basamortua Makeronte-n, berak espero ez zuen bezala agertu da Jainkoa. Gorago dagoen Jainko bat nahi izango genuke guk, baina Jesus behereko egin da, gure zerbitzari izateko.\nJOSEK EMAZTE HARTU ZUEN MARIA\nJainkoa bere beharrean zela ikusi zuen Josek, aurrera zeraman gertaera mesiastarrean parte har zezan. Niri ere parte har dezadan eske ari zait Jainkoa. Erantzungo ote diot?\nABENDUALDIKO ASTEGUNETAKO MEZEN LITURGIA\nHIRU ARO DITU\n1. Promes mesiastarrak, Isaiasek iragarriak (2. asteko asteazkena arte). Profezia horiei jarraituz aukeratu dira ebanjelioak.\n2. Joan Bataiatzailea bidea prestatzen ari da (abenduaren 16a arte). Joan B.az mintzo diren ebanjelioak ditugu eta horien argigarri diren I.Z.eko zatiak.\n3. Jesusen jaiotzaren historia hasten da (abenduaren 17tik 23ra). Hurrenez hurren, Joanen eta Jesusen jaiotzari buruzko ebanjelioak ditugu.\nISAIASEK IRAGARRITAKO MESIAS\nI. astelehena: ekialdekoak eta mendebalekoak bildu ditu.\nI. asteartea: Seme Espiritua du\nI asteazkena: Erreinuko Otordura garamatza.\nI. osteguna: ARROKA da, non eraiki behar baita.\nI. ostirala: ARGIA da itsu guztientzat.\nI. larunbata: Intzirika dauden guztiez ERRUKITU DA.\nII. astelehena: “Elbarriei” BARKATU DIE\nII. asteartea: ARTZAIN ONA da, bildotsak altzoan daramatza.\nII. asteazkena: Nekatuen INDARRA da.\nEKIALDETIK ETA MENDEBALETIK ETORRIKO DIRA\nErreinuari harrera ona egiten dioten ekialdekoen eta mendebalekoen adibidea da Kristori konfiantza agertu dion ehuntaria. Bideari ekitea da Abendualdia, herri guztien bilerara hurbiltzeko, nor bere bizitzako bidean barna.\nESPIRITU SANTUAREN GOGO BEROZ BETEA.\nIsaias tarteko dela, Espiritu Santua gure bidelaguna da orobat. Jesus, ebanjelioan, Espirituaren dohainez gogo-beroturik dakusagu. Espirituari irekitzen bagatzaizkio, xume bihurtuko gara eta Aita agertuko digu Jesusek.\nGUZTIEK JAN ZUTEN.\nErreinuko Otorduaz mintzo zaizkigu bi irakurgaiak eta otoitza. Gu geu gara itsuak, herrenak eta elbarriak; oharturik ogi batzuk bakarrik, gutxiegi, ditugula, Jesusengana jo dugu. Eta Hark, ikusirik geure ezer ez izateaz konturatu garela ikusirik, Otordura gonbidatu gaitu.\nHIRI GOTORTUAN SARTU\nHiri gotortuan sartzeaz mintzo zaigu Isaias. Sartzeko, ateak irekitzeko diosku 117. salmoak. Jainkoaren nahia beteko dutenak bakarrik sartuko dira Erreinuan, dio ebanjelioak. Abendualdiak agintzen digun hirian SARTZEKO, gauza bat bakarrik behar da: gure etxean jadanik sartua den Jainkoaren Hitza bizitzea.\nBI ITSU DEIKA\nIkusten dugula uste izatea da zoritxarrik handiena. ARGIRA bideratzen gaituen DOHAINA da nork bere ezjakintasuna aitortzea.\nGUTAZ ERRUKITUKO DA.\nJesus jendetzaz errukitu da, Isaiasek profetizatu zuenez, eta ikasleak bidali ditu gainerakoez erruki daitezen. Jainkoaren eta gizakien errukiak diosku Erregetza iristen ari dela. ERRUKIAREN bidea hartuz, zauriak sendatuz eta Jainkoaren BAKEA eramanez: horra nola eraiki nork bere barruko harmonia eta elkartekoa.\nBARKATUAK DITUZU ZEURE BEKATUAK\nSalbazioa dakar Jesusek (Isaias), eta bekatuak barkatzearekin hasi da (ebanjelio). Jainkoak bezala, barkatuz agertu behar dugu maitasuna guk ere. Zenbat eta gehiago barkatu, orduan eta hurbilago gu Jesu Kristogandik eta senideengandik.\nMundua berritzeko, Jainkoak ez du gutxietsi txikienetako inor, baizik eta altzoan daramatza guztiak banan banan.\nGeure burua lur jota sentitzen badugu, geurekin dugu Jainkoa. Geure bekatuak estutzen bagaitu, lagun dugu Hura, ez da axola gabe gurekiko. Mundu osoak huts egingo baligu, Hark maite izango gintuzke.\nJESUSEN ETORRERA PRESTATU DUEN PROFETA DA JOAN\nII. osteguna:: Joanek Jesus adierazi\nII. ostirala: Joan guri deika, egungo aukera balia dezagun\nII. larunbata: Joan bezala, tratu txarrak jasateko prest\nIII. astelehena: Joan argizagi da\nIII. asteartea: Apalak, sinetsi ahal izateko\nIII. asteazkena: Itsuek ikusten dute\nIII. osteguna: Jainkoa onbera\nIII. ostirala: Joanek eta Aitak Jesusen testigantza egin\nJoan handia izan zen, Jesus adierazi zuelako bakarrik ez,, baizik dudan izan eta galdetzen jakin zuelako. Geure buruari galdetzeko denbora da Abendualdia, ea Jesusi jarraitzen diogun. Kristauari dagokion jarrera da zerbait aldatzeko prest egotea.\nJOAN ETORRI DA\nEz dezagun alferrik gal Abendualdi honetan berritzeko geure aukera. Begiak Joanengana eta Jesusengana ditugula, “dantza egin dezagun” bihozberritzearen soinura\nELIAS ETORRÍA DA JADA\nElias da Joan, zein “nahi bezala erabili baitute”. Ez da gauza erraza profetari antzematea; baina egiazkoa bada, batasungile eta adiskidegile izango da\nJESUSEN ETA JOANEN NAGUSITASUNA\nIsraeldik atera den izarra da Joan, errege-makila, nagusitasuna, daramana adierazi du. Baina Jesus, nagusi, Gurutzean agertu da. Eguberritan, haren nagusitasunak eta erregetzak APALTASUNA du ezaugarri.\nEtorri zen Joan, eta gizaki “erlijiosoek”, “hiri harroak” (Sofonias) ez zuen sinetsi harengan. Baina Jainkoak herri “apal eta pobre” bat eragin zuen, zergalariek eta prostitutek eratua; hark, bai, hark onartu zuen.\nITSUEK IKUSTEN DUTE\nAbendualdiak diosku Jainkoa ADISKIDE dugula eta salbatu egin nahi gaituela. Hurbil gakizkion gu ere bai Hari, bai elkarri, errukizko keinuez.\nJOANI ENTZUNIK, JAINKOA ONA DELA ATZEMAN ZUTEN\nBi irakurgaiek Jainkoa ONA dela dioskute. Baina gu ez gara gauza Jainkoak bakoitzarekiko duen maitasunaren sakontasuna atzemateko.\nMESIAS GURE ARTEAN\nAbendualdiak urtetik urtera presenteago egiten digu Mesias. Gero eta ageriago da salbazioa guztientzat dela. Jesusen testigantza egin du Joanek, Aitak bezala.\nGURETZAT JAIO DA JESUS\nAbenduaren 17a: Jainkoaren Seme eta gure anaia den Jesusen Genealogia\nAbenduaren 18a: Jesus izenak Salbatzaile esan nahi du\nAbenduaren 19a: Adineko senar-emazte agorrengandik jaio da Joan\nAbenduaren 20a: Mariaren bidez sartu da Jainkoa munduan\nAbenduaren 21a: Eman dezagun Jainkoaren bisitaren berri\nAbenduaren 22a: Goratu dezagun Jauna\nAbenduaren 23a: Joan jaio da, Jainkoaren errukia ekarriz\nAbenduaren 24a: Zerutik datorren EGUZKIAK bisita egingo digu GAU honetan\nGenealogíak ez du esaten Jainkoak arimak bizitza “elitista” eta goragoko batera abiarazi nahi dituenik, baizik eta “herria bere bekatuetatik salbatzera datorrela”. Horregatik, Jesusen arbasoak ere bekatari dira.\nJOSÉ, JESÚS IZENA EZARRI BEHAR DIOZU\nJainkoaren ekimena da gu SALBATZEA, baina gure lankidetzaren beharra du. Mariaren eta Joseren pobretasunaren “beharra” du, eta orain gurearen beharra. Aska gaitezen geure geuretik, Jainkoari irekiak izateko.\nHANDIA IZANGO DA MUTIKOA\nJainkoaren ahalmena oso nabarmen gelditu da Zakariasi eta Elisabeti, seme bat izango duten bi adinekoei, eginiko iragarpenean. Nabarmenago agertu ohi da Jainkoaren AHALMENA gure ahultasunean. Eguberriak gizakiaren txikitasuna eta Jainkoaren DOHAINAREN handitasuna abestera gonbidatzen gaitu.\nSEME BAT IZANGO DUZU\nAingeruak Mariari seme bat izango duela iragarri dio. Eta nigandik, zeinek jaio behar du? Prest al nago Eguberri hauetan Jesus nigandik jaio dadin? Gure ERANTZUNAREN zain dago Jainkoa, gu baitan sartzen utz diezaiogun, horrela gainerakoekin komunikatu ahal izateko.\nARDURATSU, MENDI ALDERA JO ZUEN.\nEz gaitezen etxean gelditu, Jainkoa mundura eraman beharra dugu, Mariak bezala. Espíritu Santuak egiten gaitu Salbazioaren misiolari. Bizi ditzagun Eguberriak Jainkoaren bisitaz beterik\nGiza belaunaldi asko eta asko izan ziren salmoez baliatuz otoitz egin zutenak, Mariaren aurretik. Orain, Mariak, kanta berria egin du, ondorengo belaunaldi askok eta askok abestuko duguna. Hura errepikatzeko, Mariarena bezalako xumetasuna behar dugu.\nJOAN IZANGO DU IZENA.\nJoan izenak hau esan nahi du: "Jainkoa errukitu da ". Jainkoaren egintza laburtzen du horrek. Eguberri hauek ekarriko digute Jainkoaren ERRUKIA eta, agian, gu ez gara konturatuko, zabar bizi garelako.\nEGUZKIA DATOR ZERUTIK.\nGau honetan berriro argitu du iluna “eguzkiak”. Jainkoa bisitan datorkigu, ilunpetan geldi ez gaitezen. Eta etorri dator egunero Salbatzaile ahaltsu. Horregatik abesten dugu goiz oro Zakariasen kanta.\nEGUBERRIEK zer ospatua dakarkigute:\n1- EGUZKI garaiezina, iluna gainditu duena. Heriotza garaitu duen BIZIA.\n2- Jesu Kristoren bi izaeren bidez Jainkoa gizadiarekin batu izana.\n3- Pazko BERREROSLEAREN hasiera: hiltzeko jaio zen.\n4- Bigarren etorreraren zain egotea. Etorría den bezala, berriro etorriko da.\n5- Jesusen jaiotza, Betleemen.\nGANBELA BATEAN AGERTU DA JAINKOAREN MAITASUNA\nMunduan badira leku batzuk hutsik: ganbela eta gurutzea. Guk ez dugu nahi izaten leku txikirik. Baina, hain juxtu, horrelakoa da Jainkoak hautatu duena. Ganbelatik, Jainko izaten jarraitzen du. Ahuldadearen indarra da, apaltasuna dela medio BAKEA EMATEN DU.\nEguberrietako Jainkoaren antzeko izateko, hau dugu bidea: “guztien artean azken eta guztien zerbitzari bihurtzea”. Maitasun da Jainkoa, eta zaurgarri da maitasuna eta pobre. Harentzat tokirik ez zen ostatuan. Jainkoarekin topo egin nahi badugu, mundu OSOA maitatu ahal izateko bezain POBRE bihurtu behar dugu.\nEGUBERRI ONDOKO EGUNAK\nJAIOBERRIA DEN MESIASI ERANTZUNAK:\nAbenduaren 26a: Zerbitzariak bizia ematen du Jaunagatik\nAbenduaren 27a: Jesus piztu dela sinetsi du Joanek\nAbenduaren 28a: Haur Errugabeak Jesusengatik hil dira\nAbenduaren 29a: Simeonek bere besoetan hartu du Jesus GIZADIAREN izenean\nAbenduaren 30a: Hartaz mintzo zaie Ana guztiei\nAbenduaren 31: HARAGI eginiko HITZA da Jesus\nABENDUAREN 26a: S. ESTEBAN\nEguberri egunean gelditu nahi izango genuke guk; San Estebanek, ordea, konpromisora dei egiten digu, fedearen zerbitzari izatera. Zerbitzu-espiriturik gabeko Eguberriak oso politak izango lirateke, baina ez lirateke kristau izango.\nABENDUAREN 27a: S. JOAN\nIKUSI ZUEN ETA SINETSI ZUEN\nIkusi zuen Joanek hilobia hutsik eta sinetsi zuen. SINESTE honek jarraitze berezia eskatzen du. Jesusekiko harreman pertsonal bero hau ez da sortzen gogoeta egite hutsarekin, bizitzearekin baizik. Eta bizitza izango bada, beharrezkoa da PRESENTE eta ABSENTE den Eguberrietako Jesusi jarraitzea.\nABENDUAREN 28a: HAUR ERRUGABE SANTUAK\nHAURRAK HIL ZITZATEN AGINDU ZUEN.\nGuztiok gara pobre errugabe Jainkoaren aurrean. Ester onez bizi behar dugu dena, bai ona, bai txarra. Eta Jainkoari utzi behar diogu egin dezan, zeini, hitz eginez ez, baizik hilez ematen baitiogu aintza (Mezako otoitza)\nJAINKOARI AURKEZTEN DIOTE\nHaur lehen-jaioen aurkezpenaren errituak Irteera 13,1etik datoz. Horrela, Jainkoaren zerbitzurako eskaintzen dira. Gure izenean ESKAINTZA bilakatu den Jesusen misterio guztien laburpen dira Eguberriak.\nEguberriek gurutzearekin lotzen dute ganbela. Mariaren bihotza zulatuko duen ezpataz mintzo da Simeon. Giza mailan Jesusengandik liberatuz joan beharra izan zuen Mariak, harik eta gurutzean GU guztion Ama bihurtu zen arte.\nANA ESKERRAK EMATEN HAURRAGATIK\nBizitzen hasia den Jesusen aurrean, Ana bizitzaldia bukatzen. Anaren bizitza, gurea bezala, ez da izan segur aski miresgarria. Iraupenak, ordea, badu bere frutua. Eman dezagun beti erantzun LEIALA.\nSan Joanen ebanjelioan ez da ageri Betleemgo jaiotzaren apaltasuna, baina bai bereek onartu ez zuten HITZA beheratzearen misterioa. Legea Moisesen bidez etorría zen; Jesusek, aldiz, “benetako grazia” ekarri digu, hau da, Jainkoaren maitasun errukitsua..\nFAMILIA SANTUAREN JAIA\nKristauen karismaren alderdietako bat familia izatea da. Fededunen artean arnastu beharreko lehenengo gauza senidetasun-giroa da. Gure familiek mundu osoari irekiak izan behar dute. Datorrena datorrela, edozein dela ere, bertako bezala ikusi behar du bere burua gure kristau-elkartean, zeren pertsonetako bakoitzean guztiok eta bakoitzak dugun Jainkoaren dohain ederra ikusi behar baitugu.\nEGUBERRI ONDOKO IGANDEA\nHITZA HARAGI egin\nHitza haragi egin zen, haragia Jainkoaren Hitz bihur zedin. Dena "sub speciae aeternitatis" bizi dezagun nahi du Jainkoak. Ez dugu ospatu urte bat gehiago, baizik urte bat gutxiago Jainkoaren seme-alaba betiko izatera iristeko.\nTEOTOKOS-ek BIHOTZEAN GORDETZEN DU GUZTIA\nZenbakiak 6,24-26: apaizen bedeinkazio-formula da, urte berri jairako. Sal 67(66)an antzeko bedeinkazioa dator. Bedeinkazioa, Itun Berrian, haurride-ordetza bihurtzen da, Jainkoak egina. Lk 2ak bedeinkazioa pobreei, “artzainei”, Mariari eta Haurrari… nola agertzen zaien adierazten du. Senideak maitatu ahal izateko apala izan behar da. Pertsona apala isila da, bakezalea, ondoeza joan egin zaio oraina bizitzearen poderioz. Hartara, esaneko pertsona da, bere arrazoi koxkorrak isilaraziz, konfiantza Jainkoaren Hitzean jartzeko. Beste Kristo bat izango bailitzan maite duen pertsona da. Biziera apal, isil, bakezale, esaneko eta maitale honen eredua Maria, Teotokos, da. Honek bezala, geure apaltasuna, isiltasuna, bakea, esanekotasuna eta maitasuna direla medio, guk ere Jainkoa ematen diogu munduari.\nEPIFANIA AURREKO EGUNETAN\nJESÚS LEHENENGO IKASLEEI AGERTU (San Joanen ebanjelioa jarraituz):\nUrtarrilaren 2a: Geure artean dugu Jesus jada\nUrtarrilaren 3a: Joanek Jesus Jainkoaren Bildots bezala adierazi\nUrtarrilaren 4a: Lehen ikasleek Jesusi jarraitu\nUrtarrilaren 5a: Jesusi jarraitu dioten lehenengoak misiolari bihurtu\nZEUEN ARTEAN DUZUE JADANIK\nBai Joanen 1. gutunak. bai ebanjelioak Jesusekin gaudela aipatzen digute, jadanik geure artean dugula Jesus dioskute. Jesusekin egoteak geure baitan sakonenik dugun hura haren eskura jartzea esan nahi du. Joanen 1. gutunak ez digu uzten, Abendualdian halako prestaketa egin ondoren, Eguberriaren muina orain alde batera utz dezagun.\nHONA BEKATUA KENTZEN DUEN JAINKOAREN BILDOTSA\nJesusen berri ona pertsonak errugabetzera dator, ulermena dela medio.\nEgun hauetan Jesusen beraren hainbat alderdi edo ezaugarri aurkitzen ari gara: Munduaren bekatua bere gain hartu duen Bildotsa da. Bekaturik ez zuen hura da. Euskarri sendoa da Jesus; harengan sostengatzen da gure bizitza pertsonala eta senide artekoa, Eguberriaren argitan berritua dena\nMESIAS AURKITU DUGU\nIkasleek bezala, guk ere Jesus aurkitu genuen behin batean. Jesusi jarraitzea da kristau-bizitza, beti harengan alderdi berriak aurkituz. Eguberrialdiko bidea izan dadila eskerrak emateko eta datorkeen guztiari irekirik bizitzeko.\nKANAKOA ZEN NATANAEL\nFelipek diotso Natanaeli: "Etor hadi eta ikusiko duk". Kristori egindako gure testigantzak horixe bera izan behar du lagun: "etor hadi eta ikusiko duk”. Gainerakoek gugan elkar maite dugula “ikusi” behar dute. Hori da sinesgarri gerta daitekeen testigantza bakarra, esaten duen baina esandakoa egiten ez duen gizartean\nEPIFANIA edo JAINKOAREN AGERTZEA\nMAGO BATZUEK BIDEARI EKIN\nHerodes etxean gelditu da, magoak, paganoak, ibili dabiltzan bitartean. Izarrak ez dizkie erraztu bideko zailtasunak. Kristoganako bidea: bilatu, asmatu egin behar da egunero. Bakoitzak berea, bakarra, errepikaezina du.\nEPIFANIA ONDOKO EGUNAK\nJESUSEN AGERPENAK lau ebanjelioetan (Mt, Mk, Lk, Jn)\nUrtarrilaren 7a: Mt-k Jesus iluna argitzen duen ARGIA dela adierazi du\nUrtarrilaren 8a: Mk-ek ogiak ugaltzen dakusa Jesus\nUrtarrilaren 9a: Mk-ek ur gainean dabilela aurkeztu digu Jesus\nUrtarrilaren 10a: Lk-ek Jesus Berri Ona ekartzeko gantzutua izan dela agertu digu\nUrtarrilaren 11: Lk-ek jendea sendatzen agertu digu Jesus, honen deia alde guztietan hedatzen delarik\nUrtarrilaren 12a: Joanen arabera, Bataiatzaileak Jesus SENARRA dela aitortu du\nILUNPETAN BIZI ZEN HERRIAK ARGI HANDIA IKUSI DU\nEguberrietako grazia bihozberritzeko jarreraz bizi badugu, besteentzat ARGI izango gara.\nOGIAK BANATU ZITUEN\nEgun hauetan, atzo jaioa den Jesusen beraren hainbat agerpen ikusten ari gara. Lurralde ilun batean distira egiten zuen ARGIA zen atzo. Jendetza janaritzen duen OGIA da gaur. Geure pobretasunaz jabeturik, utz diezaiogun bere graziaz bete gaitzan, Eguberri hauetan hain oparoa den graziaz\nUR GAINEAN IBILI DABIL JESUS.\nBataioa dela medio, urean murgildu du Jesusek bere Grazia Salbatzailea. Gaur uraren gainean dabil bera. Hau da gorabehera hauen arrazoia: Jainkoa maitasun dela (1. irakurgaia), eta gainerako guztia, ura bera barne, Jesusen baitan agertu den Jainkoaren maitasunaren tresna dela.\nGRAZI URTEA HOTS EGITEN.\nEguberri ondoko egun hauetako Jesu Kristoren agerpenetan argiago dakusagu Jainkoaren samurtasuna eta errukia noraino iristen diren, bere Semea bidali baitu hots egitera, ez grazi urte bat bakarrik, baizik GRAZIA salbatzailearen bizitza osoa.\nLEPRADUN BAT SENDATU\nEguberriak errukiaren misterio dira. Horregatik, egun hauetako liturgia Jesus beraren handitasunaz ez ezik, gu guztiekiko haren onberatasunaz mintzo zaigu. Bereziki gaixoenak, pobreenak, bekatarienak direnekiko.\nJESÚS SENARRA DELA AITORTU DU BATAIATZAILEAK\nEnon-en, Salim-en ondoan, Bataiatzailearen ikasleak urduri ageri dira Jesusen arrakasta dela eta. Baina aitzindariak SENAR aitortu du Jesús, hark gora egin behar duela eta berak behera.\nBATAIOAREN jai honetan hau ospatzen dugu:\n- Jesusen bataioa, eta Aitak Jesus bere semetzat aitortu izana (Eguberritakoa osatuz).\n- Jesus bekatarien lerroan jarri izana, gure ondoan, non harekin batean baikaude, maila berean.\n- Geure bataioa berritzea, Jesusek Jordan ibaian garbi egin duen uraz.\n- Jesusekin batean, gu ere Jainkoaren seme-alaba gara. Hala aitortu du Aitak.\nBATAIO EGUNEKO MEZA\nNIRE SEMEA ZARA\nJoanek bataiatu duenean, Aitak diotso: "Nire Semea zara Zu". Gure bizitzako egintzetako bakoitzaren aurrean, gainerakoek hau esan beharko lukete:"benetan, Jainkoaren Semea da hau", ehuntariak Jesus hiltzen ikusi zuenean bezala.


ERRETIROA HARTZEAGATIK PENTSIOA:\nErretiroagatiko prestazio ekonomikoa Gizarte Segurantzaren sistemaren erregimen guztietan sartuta dago, eta laneko errentak kendu eta, horien ordez, biziarteko pentsioa bat ezartzen du, langileak bere adinagatik lan jarduera alde batera uzten duenean, hein batean edo osorik; pentsio hori bakarra eta preskribaezina da.\nEZINTASUN IRAUNKORREKO PENTSIOA:\nPrestazio ekonomikoa da, langileak, gaixotasunarengatik zein istripuarengatik lanerako gaitasuna murriztuta edota deuseztatuta duenean, jasaten duen diru-sarreren galerari erantzuten saiatzen dena. Ondorengoak daude:\nOhiko lanbiderako partziala: Aipatutako lanbiderako errendimendua gutxienez %33 txikitzen duenean.\nOhiko lanbiderako erabatekoa: Bere ohiko lanbiderako langilea baliogabetzen du, baina bestelako lanbidea bat egiten utziko dio.\nEdozein lanbidetarako erabatekoa: Langilea gaitasunik gabe uzten du edozein lanbide zein ofiziotarako.\nElbarritasun handia: Ezintasun iraunkorra duen langileak bizitzako egintza funtsezkoetarako beste pertsona baten laguntza behar duenean.\nALDI BATERAKO EZINTASUNAGATIK PENTSIOAK:\nGaixotasun arrunta edo lanez kanpoko istripuak, lanbide-gaixotasun edo laneko istripuak eta lanbide-gaixotasunengatik behaketa aldiak sortutako langilearen errenten galera estaltzen duen eguneroko sorospena da.\nHERIOTZAGATIK ETA BIZIRAUPENAGATIK EMANDAKO PRESTAZIOA:\nPrestazioa sortzen duen pertsonaren heriotzak eragiten duen premia ekonomikoko egoera babestea.\nFamiliakoen aldeko pentsioa.\nSubsidioa senitartekoen alde.\nHeriotzagatik laguntza: Ehorzteko gastuei aurre egiteko laguntza.\nSEME-ALABA BATEN JAIOTZA EDO ADOPZIOAGATIK PRESTAZIO EKONOMIKOA, FAMILIA UGARIEN, GURASO BAKARREKO FAMILIEN ETA DESGAITASUNA DUTEN AMEN KASUAN.\nFAMILIA LAGUNTZA ARDURAPEKO ADINGABEAGATIK EDO SEME-ALABAGATIK:\nEsleipen ekonomiko hau onuradunaren ardurapean dagoen seme-alaba edo harrerako adingabe bakoitzeko aitortzen da, 18 urtetik beherakoa bada edo % 65eko edo gehiagoko minusbaliotasuna baldin badu.\nAMATASUN ETA AITATASUN PRESTAZIOA:\nLangileen kontratua eteten denean edo haien jarduera eteten denean amatasunarengatik edo aitatasunagatik, haurra adoptatzeagatik, hartzeagatik eta zaintzeagatik atsedenaldiak edukitzeko, langileek galtzen dituzten errentak edo diru-sarrerak estaltzen saiatzen den prestazio ekonomikoa da.\nPRESTAZIO EKONOMIKOA ERDITZE EDO ADOPZIO ANITZAGATIK:\nOrdainketa bakarreko diru-laguntza da, eta helburua seme-alaba bi edo gehiago jaio edo adoptatzen direnean familietan sortu gastuen handitzea konpentsatzea da.\nIkasleak babesten dituen asegurua da, Derrigorrezko Bigarren Hezkuntzako (DBH) ikasketa ofizialeko 3. mailatik, unibertsitateko 3. zikloaren amaiera bitartean dauden 28 urtetik beherako ikasleak. Gaixotasunen, eskola istripuen eta familiako ezbeharren kasuan, osasun prestazioaren eta prestazio ekonomikoaren bitartez emango da babes hori.\nMINBIZIA EDO BESTE GAIXOTASUN LARRI BAT DUTEN ADINGABEAK ZAINTZEAGATIK:\nLangile gurasoek, adopzio-hartzaileek edo hartzaileek diru-sarreretan izaten dituzten galerak orekatzen dituen laguntza da, lanaldia eta soldata murrizten dutelako ardurapean duten adingabea zuzenean, modu jarraitu edo iraunkorrean zaintzeko, minbizia edo legez ezarritako gaixotasun larriren bat duelako.\nDiru laguntza bakoitzaren arabera.\nEskaera jasotzea eta dokumentazioa egiaztatzea.\nGizarte Segurantzara bidaltzea.\nInformazio guztia Gizarte Segurantzako web gunean, hemen.


BASQUETOUR: Loiolako Iñigoren konbertsioaren V. mendeurrenak Euskadin bildu ditu Inaziotar Ibilbidea turismoaren ikuspuntutik lantzen diharduten erakundeak\n"\tIraurgi Berritzen, garapen agentziak antolatuta, atzoko bileran Manresa, Azpeitia eta Azkoitiako udalek, Basquetour-ek, Gipuzkoako Foru Aldundiak eta Jesusen Konpainiak parte hartu zute.\nAtzo, Azkoitiako Intsausti Jauregiak, Iraurgi Lantzen Urola erdiko Berrikuntza eta Garapen Agentziaren egoitzak, hartu zuen Inaziotar Bidea turismoaen testuinguruan lantzen diharduten erakunde eta eragile ezberdinen arteko lan-jardunaldi bat, Manresako ordezkaritza batek, alkatea buru zela, Gipuzkoara egindako bisitaldia aprobetxatuz.\nLan jardunaldi honen helburua Inaziotar Bidea turismoaren ikuspegitik kudeatzen duten bi goiburuetako erakundeen arteko harremanak sendotu eta, berau indartzeko, proiektu amankomun honetan elkarlanean jarraitzea izan da.\nManresako udalak, Iraurgi Berritzen agentziak, Azkoitia eta Azpeitiako alkateen partehartzearekin, Basquetour Turismoaren Euskal Agentziak, Gipuzkoako Foru Aldundiko Turismo zuzendaritzak eta Jesusen Lagundiaren Loiolako ordezkariek hartu zuten parte bilera honetan.\nLoiolako Inazioren konbertsioaren V. mendeurreneko ospakizunetan murgilduta dago Jesusen Lagundia, maiatzaren 20an hasi eta 2022ko San Inazio egunera bitartean burutuko dituzten ospakizunekin. Eta mendeurren hauek, bai Loiola eta bere ingurua nahiz Inaziotar Bidea turismoaren erakuslehioan jarriko dituzte.\nEra honetara, Azkoitiko alkate eta Iraurgi Berritzenen lehendakari den Javier Zubizarretaren esanetan “¨Inaziotar Bidearen aldeko apustua egiten dugu eskaintzen dituen aukerengatik, ez bakarrik jardura turistikoa eta ondorioz, ekonomikoa, sustatzeko, baita gure izaera, eta identitate kultural eta historikoa proiektatzeko eta balioan jartzeko ere¨.\nParte-hartzaileek ikusi zuten Bideak epe labur eta ertainera izan zezakeela hazkundea, eta beharrezkoa zela euskal erakundeen eta Kataluniakoen arteko koordinazioa eta lankidetza indartzea, bai eta proiektuaren testuinguru turistikoan lan egiten duten gainerako autonomia erkidegoena ere.\nTurismoa sustatzeko eta dinamizatzeko esparruaz gain, bileran parte hartu zuten erakundeek eta eragileek berretsi egin zuten antolatzeko eta antolaketa- eta erregulazio-arloan ere lanean hasteko konpromisoa. Izan ere, gaur egun, Euskadi, Basquetourren bidez, gainerako autonomia-erkidegoekin batera, Ignaziotar Bidea produktu turistiko gisa sustatzeko plan bat garatzen ari da, 2021 eta 2022ko bigarren seihilekoan. Urte oso garrantzitsu batean Ignaziotar Bidea ezagutzera emateko ekimen ugari.


Apirilaren 4an hasiko da kale garbiketako arduradun lanpostua osatzeko azterketaldia — Berbia\nApirilaren 4an hasiko da kale garbiketako arduradun lanpostua osatzeko azterketaldia\nAriketa teorikoa izango dute hautaketa prozesura onartu diren 14 lagunek\n15 lagun izan ziren kale garbiketa zerbitzuko arduradun lanpostura aurkeztu zirenak. Batek ordea, ez zuen fitosanitario aplikatzaileen inguruko formakuntza egiaztatu eta ondorioz, hautaketa prozesutik kanpo utzi da. Gaur bertan argitaratu da Gipuzkoako Aldizkari Ofizialean onartu eta baztertuen behin betiko zerrenda.\nOnartu diren 14 hautagaiek bi aste barru, apirilaren 4an izango dute lehenengo azterketa. Ariketa teorikoa izango da eta lanpostuaren deialdian argitaratu zen gaitegian edota bete beharreko funtzioetan oinarritutako galdera sortari idatziz erantzun beharko zaio. Kale garbiketako arduradun plaza betetzeko azterketaldiari hasiera ematen dion ariketa hau, udal euskaltegian egingo da, apirilaren 4an esan bezala, 11:30tan hasita.\nLehen azterketa horren ondoren beste bizpahiru gainditu beharko dituzte hautagaiek: azterketa praktikoa, elkarrizketa eta 3. hizkuntza eskakizunaren maila agiri bidez egiaztatu ez zutenek euskarazkoa ere bai. Baina lanpostua, lehiaketa oposizio sistemaz beteko da eta horrek esanahi du azterketaldia gainditzen dutenen formazio osagarria eta lan eskarmentua baloratuko dela lehiaketa fasean.\nUdalak urrian berreskuratu zuen kale garbiketa zerbitzua eta egun, hainbat langilek betetzen duten arren, ofizialki ez dago zerbitzu arduradunik. Hutsune hori bete asmoz abiatu zen kale garbiketako arduradun plaza betetzeko eskaintza publikoa.


Gaueko argiak ahultzeko plana mahai-gaineratu du Alemanian intsektuak salbatzeko helburuz — Gaztezulo\nGaueko argiak ahultzeko plana mahai-gaineratu du Alemanian intsektuak salbatzeko helburuz\nGaueko argiak ahultzeko plana mahai-gaineratu du Alemanian intsektuak salbatzeko helburuz Alemaniak erreflektoreak gauetan debekatzea pentsatzen ari da intsektuen populazioa dramatikoki jaitsi baita. https://www.gaztezulo.eus/albisteak/gaueko-argiak-ahultzeko-plana-mahai-gaineratu-du-alemanian-intsektuak-salbatzeko-helburuz https://www.gaztezulo.eus/albisteak/gaueko-argiak-ahultzeko-plana-mahai-gaineratu-du-alemanian-intsektuak-salbatzeko-helburuz/@@download/image/fig-06-1024x479.png\nAlemaniak erreflektoreak gauetan debekatzea pentsatzen ari da intsektuen populazioa dramatikoki jaitsi baita.\nHerrialdeko Ingurumen Ministerioak lege proiektu bat proposatu du intsektuak babesteko hainbat neurrirekin. Batez ere, argia debekatu nahi dute intsektuen habitat naturaletan. Izan ere, intsektuek ekosisteman rol garrantzitsua jokatzen dute, baina dirudienez Alemanian hauen kopurua dramatikoki jaitsi da eta aniztasuna murriztu da azken urteetan. Honen aurrean, ministerio honek espero du urrian legea onartzea.\nLegean ezarritako aldaketen artean daude argiztapenen kontrol zorrotzako bat, eta baita intsektiziden erabilera kontrolatzea. Intsektuentzat argi tranpak debekatu egin nahi ditu lege honek eta erreflektore eta fokuak zerura zuzentzea debekatu egingo da iluntzetik egunsentira arte 10 hilabetez urtean.\nLege zirriborro honek argiztapen publiko berria ere exijitzen du eta beste mota bateko argiak instalatzea landare, intsektu eta beste animaliengan duten eragina murrizteko. Intsektiziden erabilera parke nazionaletan ere debekatua egongo litzateke. Aldiz, baratzeak babestu egin behar direla dio intsektuen habitat natural moduan. Ikusi egin beharko da aurrera ateratzen den proposamena, baina ingurumenaren aldeko erakundeek jada aipatu dute beharrezkoa dela eta hau onartzeko presioa sartzen hasiak dira.


ikasbil.eus: Aldizkari Digitala: Polioaren txertoa sortzeko bidea\nKutsatutako ura edo elikagaiak kontsumituta, edo gaixo daudenekin kontaktuan egonda hartzen da polioaren birusa. Oso kutsakorra da. Askotan sintomarik gabe edo gripe arina balitz bezala pasatzen da, baina nerbio sistema kaltetzen badu larria izan daiteke. Kasu horietan heste meharretik odolera zabaltzen da bizkarrezur-muinera iritsiz. Gure nerbio motorrak bizkarrezur-muinetik abiatzen dira, eta hala, polioak muskuluei, bereziki hankatakoei, eragiten die. Zangoetako muskuluak ahultzen ditu paralisia sortzeraino. Zenbaitetan, paralisiak arnasa hartzen laguntzen diguten muskuluak kaltetzen ditu heriotza ekarriz.\nBatzuetan bizitza osorako ondorioak uzten ditu poliomielitisaren birusak. Argazkia: Pxhere\nBatik bat, hamar urtetik beherako haurrentzat da arriskutsua.\nGaitzaren inguruan dokumentatutako lehen kasua Antzinako Egiptokoa da. 1834tik aurrera, ordea, lehenengo agerraldi epidemiologikoa gertatu zen, eta XX. menderako gaixotasuna mundu guztian zabaldua zen. 1952an Estatu Batuetan izan zen agerraldi gogorrenetariko bat: 3.145 hildako utzi zituen, eta 21.000 pertsona baino gehiago bizitza osorako ondorio larriekin gelditu ziren.\nLaborategietan bide luzea\nGaur egun munduko leku gutxi batzuetan jarraitzen du birusak aktibo, baina ez da beti horrela izan. Urte asko behar izan ziren gaitza mendean hartzeko. Michael Underwood mediku britainiarrak hasi zuen bidea 1789an. Laborategietan pauso txiki asko eman ondoren, 1908an lortu zuten birusa isolatzea bi mediku austriarrek. Hurrengo bultzada 1931n etorri zen, biologo batek eta mediku batek gaixotasuna sortzen duten birusaren hiru aldaerak identifikatzea lortu baitzuten. Eta txertoa lortzeko bidean azken pausoa John Enders birologoaren eskutik etorri zen 1948an, birusa laborategian kultibatzeko modua lortu zuenean. Arrazoi horregatik, hain zuzen, sei urte geroago Nobel saria jaso zuen Endersek.\nJonas Salk-en txertoa xiringarekin jartzen da. Argazkia: Luann Hood (Pixabay)\nLaborategi desberdinetan egindako ibilbide luze eta gogorraren emaitza 1955ean iritsi zen: Jonas Salk mikrobiologoak lehen txertoa iragarri zuen. 1947az geroztik ari zen polioa gerarazteko modua bilatzen, eta beraz, zorioneko albistea izan zen.\nTxertoa lortu aurretik milioi erdi pertsona kutsatzen ziren urtean.\nTxertoa xiringaren bidez injektatzen zen. Odolean zabalduta, pertsonaren sistema immunologikoak birusaren aurkako defentsak sortzen zituen. Horrela, txertatuta zeuden pertsonek ez zuten birusa garatzen, baina eramaile izaten jarraitzen zuten, eta zabaldu ere egin zezaketen gorozkien eta listuaren bidez. Lehenik boluntario talde batek probatu zuen txertoa, eta haietako inor ez zen polioarekin gaixotu. Ondoren, entsegu klinikoa egin zuten bi milioi haurrekin, eta txertoa eraginkorra zela ondorioztatu zuten. Horren ondoren egin zuten publiko aurkikuntza, esan bezala, 1955ean.\nTxertoen patenterik ez\nBerehala hasi ziren herritarrei txertoa jartzen eta kutsatzeak nabarmen jaitsi ziren. Salk heroi nazional bihurtu zen. Gainera, ez zuen txertoa patentatu nahi izan ez baitzuen etekin ekonomikorik bilatzen. Bere nahia zen txertoa lehenbailehen mundu osora zabaltzea.\nJonas Salk, ezkerrean, eta Albert Sabin izan ziren txertoak asmatu zituztenak. Argazkiak: Wikimedia Commons\nIkerketak, ordea, ez ziren horretan geratu. Bi urte geroago, Albert Sabin birologoak beste txerto bat egin zuen. Aurrekoarekin alderatuta ezaugarri hauek zituen: edateko jarabea zen, eta antigorputzak sortzeko gaitasuna izateaz gain, jarabea hartzen zutenek birusaren eramaile izateari uzten zioten, hau da, ez zuten beste inor kutsatzen. Beraz, lehendabizikoa baino eraginkorragoa zen. Sabinek ere ez zuen bere asmakizuna patentatu.\nGaur egun munduko tokirik gehienetan poliomielitisa desagerrarazita dago txertoari esker. Hala ere, txertaketa kanpainak egiteko zailtasunak dauden tokietan birusak aktibo jarraitzen du; esate baterako, Afganistanen, Pakistanen, edo Ekialde Hurbilean. Amerikan azken kasua Perun atzeman zuten 1991n, Europan 2002an desagerrarazitzat jo zuten, eta Indian, berriz, 2014an.


Berlín, sinfonía de una ciudad (Berlin: Die Sinfonie der Grosstadt) - Hiriei begiradak - Nafarroako Filmoteka\nFilm horretan, egun oso bat Berlinen erakusten zaigu, egunsentitik, hau da, jardueraren lehen zeinuak agertzen direnetik eta lehenengo herritarrak kaleetan ikusten direnetik, iluntzera. Ohiko egun bat da Berlinen, bizitzaz eta energiaz betetako eguna. Film honetan, Ruttmannek Dziga Vertoven “Zinema-Begia” teknika erabili zuen, zinema abstraktua, errealitatea modu poetikoan jasotzea helburu duena, eta muntaketaren artearen bidez, harago joan nahi duena, begiak antzeman ezin duen egia sakonagoraino.\nWalter Ruttman pintorea eta musikaria izan zen 20ko hamarkadan zineman aritu aurretik. Orduan, beste kide batzuek bezala, zineman arte plastikoen mugak zabaltzeko aukera ikusi zuen. Film abstraktu haiek ikus musika bezala deskribatzen zituzten, eta ikus arteetan musikaren antzeko esperientzia lortu nahi zuten. Lan horien ideia zinema absolutuaren kontzeptuari lotuta zegoen: irudi abstraktuen hizkuntza unibertsalaren ideia.\n30ko hamarkadan, Ruttmannek zinema dokumentala egin zuen eta zenbait propaganda-filmetan lan egin zuen Leni Riefenstahlekin (Triunfo de la voluntad filmaren gidoia eta Olympia filmaren muntaketa egin zituen). Ziurrenik, Riefenstahli bezala, Ruttmanni naziekin lankidetzan aritzea leporatuko zioten, baina hori ez dugu inoiz jakingo, 1941ean frontean hil baitzen erreportaje bat grabatzen ari zela.\nZuzendaritza eta gidoi: Walter Ruttmann\nGidoi: Walter Ruttmann, Karl Freund, Carl Mayer (idea)\nEkoizpena: Deutsche Vereins-film, Les Productions Fox Europa\nProdukzio exekutiboa: Karl Freund\nArgazki zuzendaritza: Robert Baberske, Reimar Kuntze, László Schäffer (ByN)\nMusika: Edmund Meisel\nMuntaketa: Walter Ruttmann\nHizkuntza: Hitzik gabe.\nAurkezten du: Manuel Hidalgo.


Ohar biografikoak 1998\nHomeZerbitzuakNazioarteko Estatistika MintegiaOhar biografikoak 1998\nDavid Morganstein Westat-eko lehendakariordea da, eta bertako estatistika-langileen zuzendaria. Aditua da laginketa-diseinu konplexuetarako bariantzen zenbatespenean eta kalitatearen hobekuntzan, estatistika metodoak erabiliz. Morganstein jaunak hainbat erakunderekin lan egin du (45etik gora), besteak beste, mundu zabaleko zenbait estatistika-bulegorekin, kalitatea hobetzeko metodoei buruz. Kalitatearen hobekuntzari buruzko ikastaro asko eman ditu, besteak beste, Bristol-eko Biltzarrean eta ISIko hitzaldietan eman zituenak; era berean, hitzaldi asko eman ditu laginketa gaiei buruz, hala nola laginketa-diseinuei eta bariantzen zenbatespenei buruz.\nDavid Morganstein Purdue-ko Unibertsitateko ingeniaria da, eta Michigan-go Unibertsitateko Estatistikako lizentziatua. Irakaslea da inkesta-metodoetarako programa bateratuan, zeina Maryland-eko Unibertsitateak, Michigan-go Unibertsitateak eta Westat-ek babestu baitute. Amerikako Estatistika Elkarteko zuzendaritzako kidea izan da sei urtez; horietariko sei, diruzain lanetan. Amerikako Estatistika Elkarteko kidea da, eta ASAko (Amerikako Estatistika Elkarteko) sortzaileen saria eman diote. Era berean, ISIko (International Statistical Institute) eta IASSeko (International Association of Survey Statisticians) kidea da.\nJohanna Varjonen Etxeko Ekonomiako irakaslea da 1971tik, Helsinki-ko Unibertsitatean; Zientzietako masterra, Etxeko Ekonomia espezialitatean, 1987an; eta Etxeko Ekonomiako doktorea unibertsitate berean, 1991n. Bere tesiaren gaia honako hau izan zen: "jardueren aldiberekotasuna etxeko lanetan".\nIkertzaile- eta irakasle-lanak egin zituen Helsinki-ko Unibertsitatean, 1987-1997 artean, eta kontsumoarekin eta familiaren baliabideen administrazioarekin lotutako eskolak eman izan ditu bertan. 1997an, Finlandiako Estatistika Erakundeak kontratatu zuen, Eurostaten egitasmo batean lan egiteko: "etxeko produkzioaren satelite-kontu bat garatzea".\nGaur egun, "senior" irakaslea da Helsinki-ko Kontsumitzailearen Ikerketa Zentro Nazionalean, non Finlandiako familien elikadura-azturen aldaketekin lotutako gaiak ikertzen baititu.


Galdutako memoria berreskuratuz - - Guaixe.eus\nUharten 1936ko errepresaliatuei omenaldia\nGaldutako memoria berreskuratuz\nLarraitz Amadoz Lazkano 2016-11-04 08:57\nSilverio Astiz Lakuntza, Silverio Astiz Ezkurdia eta Victor Martirena Alegria 1936an eraildako uhartearrak herriko seme kuttun izendatu dituzte. Gerraren ondorioak jasan zituzten herriko seme-alabek plazan izanen dute beren lekua 80 urte geroago pasa den larunbatean mustutako oroigarrian\nLastailaren 28an 80 urte bete ziren Silverio Astiz Lakuntza, Uharte Arakilgo alkatea eta haren semea, Silverio Astiz Ezkurdia, Iruñeko kartzelatik atera eta kolpe frankista eman zutenek hil zituztela. Haren izaera politiko eta herriarekiko izan zuen gardentasuna errotik desagerrarazi zituzten. Victor Martirena Alegriaren kasuan beste data batean izan zen. Aurretik egindako epaiketarik gabe erail zituzten hiru Uhartearrak Ibero herriko Zurbao dermioan. Zortzi hamarkada beranduago Aranzadi elkarteak egindako indusketa lanei esker, haien gorpuak berreskuratzeko lanetan ari dira. Victor Martirena Alegriaren hezurdura identifikatzea lortu dute eta DNA proben emaitzen zain daude Astiz aita-semearen gorpuak identifikatzeko.\n“Iberoko Zurbaoko lurrak mugitzen hasi ziren heinean uhartearron kontzientzia mugituz joan zen”, horrelaxe azaldu zuen Txomin Uhartek, 80 urte memoria galtzen taldeko kideak. Urte oso bateko lana egin dute herrian frankismoak utzi zituen zauri horiek ezagutu eta ahaztu ez daitezen. Hainbat ekimen egin dituzte ilbeltzetik hasita, hitzaldiak, zine forumak, informazioa jaso. Egindako lan guztiaren emaitza omenaldi eta ekitaldi xume baten bidez erakutsi nahi zuten herrian eta hala egin zuten larunbatean.\nDozenaka uhartear gerturatu ziren Herriko seme-alabak berriki izendatutako plaza berrira. Miren Ustarrozek, Castillo Suarezek eta Iker Uribek forma berria eman diote plazari. Ustarroz Uharteko eskultorea oroigarriaren egilea izan da, Castillo Suarez idazleak Silverio Astiz Ezkurdiaren testuetan oinarritutako hitzak islatu ditu eta Iker Uribek plaza zeharkatzen duen murala egin du.\nLehen hitza Txomin Uhartek, 80 urte memoria galtzeneko kideak izan zuen. “Egia eta erreparazioa lortzeko lehen pauso bat izatea nahi dugu, gure memoria kolektiboa eraikitzeko”, adierazi zuen Uharteko omenaldiari erreferentzia eginez. Aldi berean, Aranzadi elkartea, instituzioak, Uharteko Udala eta herritarren auzolana eskertu nahi izan zuten. Ondotik, Jose Luis Mendoza kontseilariak hitz egin zuen. Nafarroako Gobernuak memoriaren berreskurapenarekiko daukan konpromisoa gogorarazi zuen eta alderdi guztiek gai honekiko duten adostasuna nabarmendu nahi izan zuen.\nAinara Aiestaran, Uharteko alkateak segida eman zion omenaldiari. Herriko seme-alabak plaza berriaren esanahiaren garrantzia azpimarratu zuen. Eraildako familiei oroigarri berezia banatu zien, bertan lekuko zen Pilar Astiz, bere aita eta anaia izan ziren hil zituztenak 36ko gerran. Hermogenes Goñi Martirenak jaso zuen beste oroigarria, Victor Martirena senideen izenean. Oso hunkituta eta eskertuta agertu ziren omendutako senideak.\nMusikaren doinua, Lur Larraza eta Luisillo Kalandrakak jarri zuten, Barricada taldearen Petalo abestiarekin eta Berri Txarraken Maravillas kantuarekin. Horretaz aparte, gaitariak eta txistulariak izan ziren Agur Jaunak jotzen. Aurresku eta lore eskaintza batekin eman zioten akabera omenaldiari.\n80 urte memoria galtzen\n80 urte memoria taldea ilbeltzean hasi zen Iberoko Zurbao lurrak mugitzen hasi zirenean. Uharteko herritar talde bat gai horren inguruan lanean hasi egin zen informazio gehiago jakiteko asmoz eta baita omenaldi bat egiteko helburuarekin. Azken urte honetan, familiako jendearekin hitz egin, hitzaldiak eman, dokumentazio lana, herrian kontzientzia eta sentsibilizazio lan handia egin dute, zine forumak. Oso pozik agertu dira taldean orain arte egindako guztiarekin eta lanean aurrera jarraitzeko asmoa dute. Omenaldi hau lehen pausotzat jo dute horrelako zerbait inoiz gehiago gerta ez dadin.\nMiren Ustarroz, Castillo Suarez, eta Iker Uribe izan dira Herriko seme-alabak plaza berriaren egileak. Beraiekin batera uhartearrak elkarlanean aritu dira hainbat auzolanetan mustutze eguna arte. Aurretik zegoen espazioa kontuan hartuz, birmoldaketa bat egin zuten. Modu berezian bildu nahi izan zituzten Uharten eraildako hiru pertsonen memoria, horretarako, Castillo Suarezek egindako hiru testu islatu dituzte borobil formako eskulturan. Ur puntu bat dago erdian, urak bizitza eta elkarbizitza adierazi nahi du. Herritar asko errepresaliatuak izan ziren herrian eta horiek zutarri bertikal batzuen bidez irudikatu nahi izan dira. Zutarri horiek pertsonen itzalaren bidez, lekua, denbora eta memoria erakutsi nahi dute.\nCastillo Suarezek Silverio Astizek idatzitako testuak oinarri hartu ditu olerkia egiteko. Duintasun handiko pertsona zen Silverio Astiz Lakuntza, Uharteko alkate ohia, eta izpiritu hori jasotzen saiatu da. Justiziaren zentzua oso barneratuta zeukan, oso pertsona interesgarria izan zen, eta hori dena biltzea zuen helburu. Hiru testuetan banatu da olerkia, xafla indibidualetan kokatuta. Iraganean oinarritutako testua da, etorkizunari begira egina dagoena.\nMalkoak xukatu eta isilik jarraitu.\nLainoak hartutako txori errari bat bezala bizi,\ngure iraganaren geografia egin gabe.\nOroitzeko ahaleginik egin gabe egon gintezke,\ngure oinen azpian datzan egia bilatu gabe,\ngaueko tximeleta baten gisan,\nakorduari izen-abizenik jarri gabe.\nBaina ez dugu nahi.\nDenak gogoan izateko garaia da.\nInorenak izan ez diren haiek ere gure izateko.\nGordean edukitako mina esateko.\nGaldutako aldiak berreskuratzeko.\nNafarroako Gobernu eta parlamentuaren presentzia zabala izan zuen Uharte Arakilgo omenaldiak. Jose Luis Mendoza Hezkuntza kontseilaria, Ainhoa Aznarez Nafarroako parlamentuko lehendakaria, Iñaki Iriarte UPN alderdiko parlamentaria, Asun Fernandez de Garaialde EH Bilduko parlamentaria izan ziren besteak beste. Aldi berean ere, Iruñeko Udaleko zinegotziak izan ziren baita Sakanako alkateak ere. Uharteko Udala urte honetan zehar elkarlanean aritu da omenaldia aurrera eramateko.


Pentsiodunak: Espainiako Gobernuari 'krudela' izatea leporatu diote sindikatuek | Berriak Ekonomia | EiTB\nPentsiodunak: Espainiako Gobernuari 'krudela' izatea leporatu diote sindikatuek\nPentsiorik baxuenak hobetzeko neurriak ez diela Nafarroako pentsioen '%50ei ere eragingo' adierazi dute sindikatuek Iruñean egindako elkarretaratzean.\nPentsiodunekin 'krudela' izatea leporatu diote Espainiako Gobernuari\nPentsiodunekin "krudela" izatea leporatu diote UGT eta CCOO sindikatuek Espainiako Gobernuari. Haientzako "kaka zaharra" diren igoerak izatea kritikatu dute, beste gai batzuetarako milioika euro bideratzen diren bitartean.\nBi sindikatuek elkarretaratzea egin dute igande eguerdian, Iruñean, Gizarte Segurantzako egoitzaren ondoan. UGTko probintziako idazkari nagusia eta Cristina Antoñanzas idazkariorde federala izan dira bertan, UPN, PSN eta I-E alderdietako buruzagiez gain.\nElkarretaratzean, pentsioei jarritako erreformak kentzeko eskatu du Antoñanzasek. Kopuruak igotzea eta sistema publikoa bermatzea nahi politikoaren araberakoa dela azpimarratu du Chechu Rodriguezek (CCOO).\nOhar bateratu batean, bi sindikatuek esan dute Nafarroan 134.000 pentsiodun daudela 1.070 euroko batez besteko pentsioarekin, eta 56.000 pertsonak 700 euro baino gutxiago kobratzen dutela. Pentsiorik baxuenak hobetzeko neurriek ez diela Nafarroako pentsioen "%50ei ere eragingo" adierazi dute sindikatuek.\nBirbalorizatzeko programa berriaren eskaera\nHori dela eta, CCOO eta UGT sindikatuen ustez, "pentsioen erosteko ahalmenaren boterea mantentzea bermatzeko garaia da". Urtean urteko igoerek balio ez diela azaldu dute, "birbalorazio formula berria onartzea ezinbestekotzat jotzen dugu, erosteko ahalmena mantentzeko legea bermatzen duena".\nGainera, laneko behin-behinekotasuna ezabatzea, lan-erreforma kentzea, 2013ko gizarte segurantzaren erreforma lehengoratzea, sistemako diru-sarrerak indartzea eta Espainiako Gobernua Toledoko Itunarekin akordio batera iristea eskatu dute.\nEspainiako Gobernuak "pertsonengatik autobideengatik baino interes handiagoa erakutsi behar" duela azaldu dute, pentsiodunen arloan duen politika "krudela" delako, "erosteko baimena murrizten dielako, aldez aurreko abisurik gabe, bederatzi milioi pentsioduni, haien lanarekin herrialdeak duen aberastasuna eta garapen maila lortu ostean".


POLYMATek POLIMERBIOn inbertitzen du eta bere akziodunen parte izatera igarotzen da – Entreprenari\nPOLYMATek, UPV/EHUko Ikerkuntza Institutua, erabaki egin du Polimerbio S. L. enpresaren akziodunen parte izatea. Polimerbio, UPV/EHUko Biomaterial Polimerikoen Zientzia eta Ingeniaritza (ZIBIO) ikerketa taldearen spin-off bat, medikuntzarako inplante-gailu bioxurgagarriak eta ehun bigunen ingeniaritza egiteko enpresa bide-urratzaile bat.\nUrrats honek POLIMERBIOren ikerketa lerroak sendotzea ahalbidetuko du enpresak polimeroen erabilpena aplikazio medikoetan eta gizarteari zerbitzu emateko ireki duen bidean.\nIdoia Azaldegui POLYMATeko zuzendari orokorrak azaltzen duenez, “inbertsio honekin laguntza eman nahi diegu berritzaileak eta industriarentzat balio handikoak diren zerbitzuei. Gainera, eransten du, “teknologia merkatura eta gizartera transferitzea laguntzen dugu, ikerketa proiektuak errentagarri bihurtzea, eta balio handiko merkatu-hobi berriak identifikatzea, itzulkin ekonomikoa izango duten spin-off berriak sortzea laguntzen baitu”.\nJuan Carlos Antigüedad POLIMERBIOko bazkide fundatzaileak azpimarratzen du finantza-inbertsioak “lagundu egiten digu aurrera egiten eta daukagun ezagutza merkaturatzen”, eta eransten du POLYMAT bezalako entitate batek hartutako konpromezuak “gure apustu berritzailea berresten du eta laguntza teknologikoa ere eman diezaguke erraztuz pruduktu berriak garatu eta merkaturatzen”.\nPOLYMATen sarrera beste urrats bat da POLIMERBIOk medikuntzarako inplante-gailu xurgagarriak garatu eta komerzializatzeko duen ibilbide-orrian. Enpresa bioteknologikoa jadanik lanean ari da inbertsore berriak erakartzeko.\nPOLIMERBIO-ri buruz http://polimerbio.com/\nEnpresa bide-urratzailea medikuntzarako inplante-gailu bioxurgagarrien eta ehun bigunen ingeniaritzaren arloan. POLIMERBIO 2017an jaio zen UPV/EHUko ZIBIO ikerketa taldeko spin-off bat bezala.\nEnpresa Polimerbioko taldea ingeniaritza biomedikorako biomaterial polimerikoetan trabatuta dauden ikertzaile adituez osatuta dago. Elkartea Basque health Cluster-ean partaide da eta asmoa dauka nazioarteko erreferentzia izateko osasun teknologien arloa, partikularki ehun bigunen lesio eta traumatismoetan, nola hala sistema muskular, kardiobaskular, digestibo, nerbio, gernu edo arnasketa- sistemetan, edo eta larruazala edo kartilagoan.\nPOLYMAT-i buruz http://polymat.eu/\nPOLYMAT polimeroen ikerketarako nazioarteko bikaintasun zentro bat da eta bere patronatu fundazioaren partaide dira Euskal Herriko Unibersitatea, Ikerbasque Fundazioa eta Gipuzkoako Foru Aldundia.\nSintesiko polimeroak hainbat eta hainbat produktuetan aurkitzen dira eta gaur egungo bizitzaren parte dira. Etorkizunean ongi errotutako aplikazioetan materialak ordezkatzen jarraituko dute eta oso garrantzitsuak izango dira XXI mendeko erronkei aurre egiteko beharrezkoak diren teknologien garapenean, hala nola energía, osasun arreta eta jasangarritasunean.\nPOLYMATek, polimeroetan duen esperientzia baliatuz, laguntza ematen dio industria sektoreari jakintza-alor anitzeko programa baten bitartez polimeroen eremuan. POLYMATEK sostengu teknikoa eman die 100 baino gehiago enpresei, bai empresa txiki eta ertainei zein konpainia handiei ere, hobetuz beren posizio konpetitiboa eta/edo arazoak ebazten lagunduz.


Atezain automatikoak - Bilbao | Mafer Telecomunicaciones\nAtezain automatikoak\tMafer Admin\t2017-02-06T15:06:35+00:00\nInstalazioa eta atezain automatiko-konponketa\nMafer telekomunikazioak egiten du instalazioa, konponketa eta atezain automatiko-mota guztien mantenuak. Zein auzotar-komunitateetarako, enpresetarako edo etxebizitza partikularretarako, ditugu emango duten atezain automatiko digitaleko sorta handia, erosotasuna eta bere egunerokoko segurtasuna.\nAholkatzen dugu bere etxebizitza edo komunitatea behar duen atezain automatikoaren aukeran. Mantenu-planak dauzkagu dei-harrerarekin 24 orduak.\nInforma zaitez instalazioari edo atezain-mantenuari buruz\nAtezainak eta plaka antibandalikoak\nAtezainak eta plaka moldagarriak, egintza bandalikoak jasateko diseinatuta.\nBirrindutakoa jasateko altzairu herdoilgaitzean eta beroan egiten dira. Sakagailuak mardul eta lauak dira ateratzea edo erreta saihesteko xaflaren arrasera. Bere manipulaziorako giltza bereziarekiko segurtasun lotura torlojuak. Atezain automatiko ohikoagoko modeloengana merkatuan moldatzen diren plakak daude.\nBere komunitatearen atezain automatikoaren edozein egokitzapen egiten dugu.\nEskuragarritasunaren hobekuntzarako egokitzapenetatik, ate bikoitzeko hasierarako atezain gehigarriko instalaziora arte.\nBere atezaina pasatzen dugu ere bideo atezainetara lana egiteko beharrik gabe. >>>info gehiago


Udalak seigarren urtez jarraian lagunduko die herriko pymeei eta diru-kopuru handiagoa emango lehiakortasuna hobetzeko erronketarako — Eibarko Udala\nUdalak seigarren urtez jarraian lagunduko die herriko pymeei eta diru-kopuru handiagoa emango lehiakortasuna hobetzeko erronketarako\n150.000 euro jarriko dira egitasmorako, 2018an baino 50.000 euro gehiago; dirulaguntzen zenbatekoak 3.750 eta 4.250 euro artekoak izango dira, enpresaren tamainaren arabera, eta 300 euroko laguntza osagarri bat egongo da Jarduera Ekonomikoen Zergaren 3. ataleko enpresendako. Diruz lagunduko dira aholkularitza-gastuak berrikuntza-arlorako, zerbitzuak, prozesuak eta produktuak hobetzeko inbertsioetarako, eta nazioartekotzea sustatzeko ekintzak egiteko.\nEibarko Udalak, aurreko deialdietako esperientzia positiboa kontuan hartuta, martxan jarri du herriko pymeak eta haien erronkak sustatzeko diru-laguntzen programaren beste edizio bat. Deialdi honen helburua da 50 langile edo gutxiago dituzten Eibarko enpresei laguntzea haien lehiakortasuna hobetzeko azterlanak eta ekintzak egiteko, proiektu estrategikoak garatuz.\n2019rako deialdi berri honetan, Udalak berrikuntza eta digitalizazio proiektuak lagunduko ditu diruz, lehiakortasunaren hobekuntzarako inbertsio eta ekintzak, eta baita nazioartekotzea sustatzeko ekintzak ere.\nDirulaguntzen kopurua handitzen joan da urtez urte; aurtengo deialdian, 150.000 euroko partida bat jarri da (2018an baino 50.000 gehiago) udal aurrekontuan eta, erantzun gabeko eskaerak geratuz gero, deialdian esleitutako zenbatekoaren % 20raino igo liteke partida.\nMiguel de los Toyos alkatearen hitzetan, "aurtengo deialdian aplikatutako partidaren igoera nabarmena enpresekin dugun konpromisoaren adibide garbia da, lehiakorragoak izan daitezen lortu nahi baitugu. Erabat sinetsita nago ezen berrikuntza eta produktuei eta zerbitzuei balio erantsia gehitzea ezinbestekoak dela Eibarko enpresak indartzeko".\nDirulaguntzen zenbatekoa 3.750 eta 4.250 euro artekoa izango da enpresaren tamainaren arabera; dirulaguntza handiagoa izango dute tamaina txikiagoko enpresek eta 300 euroko laguntza gehigarri bat egongo da Jarduera Ekonomikoen Zergaren 3. Ataleko enpresentzat.\nEskaerak aurkezteko epea gaur hasi eta azaroaren 8an amaituko da. Enpresa bat baino gehiagoren arteko baterako proiektuen kasuan, enpresa bakoitzarentzako zenbatekoa % 25ean gehituko da. Halakoetan, enpresa bakoitzak eskaera bat egin beharko du eta adierazi zein beste enpresarekin edo enpresekin batera aurkezten duen proiektua. Eskaerak elektronikoki egin beharko dira udal orriaren bidez www.eibar.eus, eta horretarako beharrezkoa da ziurtagiri digital bat izatea (B@K-Q, NAN elektronikoa, IZENPE txartela, etab.)\n2018an, dirulaguntza honen enpresa onuradunek era askotariko egitasmoak aurkeztu zituzten, hala nola inbertsioak egitea makinetan, kalitatezko laborategiak eta departamendu berriak sortzea, eta prozesuetan eta produktuetan hobekuntzak egitea, besteak beste.\netiketak: dirulaguntzak, pymeak, Eibar, lehiakortasuna


Belokik Chacón-i azalpenak eskatuko dizkio Gorbeako Gurutzea espainiar banderarekin agertzen diren irudiengatik\nZenbait komunikabideetan argitaratu diten irudien aurrean, hots, Gorbeako Gurutzean espainiar militarrek jarritako espainiar banderaren argazkien aurrean, Jose Ramon Beloki diputatuak Defentsa Ministra den Carma Chacón-i azalpenak eskatzea erabaki du.\nSesio garai arrunta bukatzear dago, beraz, irailera arte ezin izango da Defentsa Komisioaren deialdi arrunta egin, hortaz, Euskal Taldearen diputatu den Jose Ramon Belokik Defentsa Ministra den Carma Chacon-i idatzizko hiru galdera bidaltzea erabaki du. Chacón-en erantzunak behar bestekoak edo nahikoak ez direla iruditu ezkero Komisioan agerraldia eskatu ahal izango lukeelarik.\nDiputatuen Kongresuko Euskal Taldea arduratuta azaldu da espainiar militarrek burutu izan dituzten ekintza hauek guztiengatik. Ariketa hauek guztien detaileak ezagutu nahi dituztela ere azpimarratu dute.


Hernani - Seguridad KIMIKA Informazioa eta Segurtasuna\nGoi-mailako kalitateko PVC gure osasuna zaintzearren\nKEM ONE kalitate handiko PVC bezala ezagutzen den plastikoaren Europako hirugarren ekoizlea da. PVC produktuak egiten ibilbide luzea du (70 urte), eta zure eguneroko bizitzako aplikazio askotan ikus daiteke hori: automobilean, eraikuntzan, osasunean, aisian eta uraren tratamenduan.\nKEM ONE zentro guztiek kalitatezko ISO 9001, ingurumeneko ISO 14001, laneko segurtasun eta osasuneko ISO 45001 eta energia kudeaketako ISO 50001 ziurtagiriak dituzte.\nHernanin fabrikaturiko kalitate handiko PVCa aplikazio oso berezietarako erabiltzen da; esate baterako, osasunaren sektorean: kateterrak, odol-plasmarako poltsak, tantaz tantakoak,… Rioko 2016ko Jokoetako eskubaloi, boleibol eta saskibaloiko pistak KEM ONEren PVCrekin egin dira.\nKEM ONE-k 840/2015 EDko eskakizunak betetzen ditu; hots, Europar Batasunean segurtasun-maila handiena. Instalazioaren larrialdiko planak Eusko Jaurlaritzarekin koordinatu dira, Segurtasun Txostena emanda. Horri buruzko informazio osoa Larrialdiak Artatzeko Zuzendaritzaren web gunean kontsulta daiteke.\nInstalaziora azken bisita 2021/05/31an egin zen. Horri buruzko informazio gehiago eskuratzeko, jarri harremanetan Ekonomia Garapen eta Azpiegituretako Sailarekin.\nTEPSAk eguneratuagoa eta intuitiboagoa den web gune berri bat kaleratu du


38. zk., 2019ko otsailaren 22a, ostirala\nPDF (300 KB - 18 orri.)\n• ITC APQ-6, 500 m3-tik gorakoak, edo 200 l-tik gorakoak, A motako produktuak badira; 400 l-tik gorakoak, B motakoak badira, edo 1.000 l-tik gorakoak, C motakoak badira.\n• ITC APQ-7, 200 m3-tik gorakoak, edo 600 l-koak edo hortik gorakoak (horietatik 50 l, gutxienez, T+ motakoak, edo 150 l, gutxienez, T motakoak).\n– Denetariko bidaiarien eta salgaien lehorreko garraiorako geltokiak eta aldageltoki modalak, 300 pertsona baino gehiago sartzen direnak edo 2.500 m2-tik gorako azalera erabilgarria dutenak.\n– Erabilera sanitarioko beste edozein establezimendu, 28 m edo gehiagoko ebakuazio-altuera duena, edo 300 pertsona edo gehiago sartzen direna, edo 2.500 m2-tik gorako azalera erabilgarria duena.\n– Erabat merkataritzarako, administraziorako, zerbitzuak emateko edo beste edozertarako eraikinak edo zentroak, bertako ebakuazio-altuera 28 m edo gehiago bada, edo 300 pertsona edo gehiago sar badaitezke, edo 2.500 m2-tik gorako azalera duten merkataritza-jarduerak.\n– Kudeatutako garaje eta aparkalekurako lokalak, 1.000 m2-tik gorako azalera dutenak.


Gaztaroan komunista, helduaroan kapitalista • ZUZEU\nGaztaroan komunista, helduaroan kapitalista –\nNire irakasleak aitortu digu gaztetan ezkerreko ideologia oso sakona zuela. Komunistatzat zuen bere burua. Urteak aurrera egin ahala, ordea, bere pentsamoldea aldatzen joan zen. Badirudi joera hori oso ohikoa dela. Izan ere, nire senide askok prozesu horretatik igaro direla deskubritu dut, haiei galdetu ondoren.\nGazte asko idealistak, apurtzaileak eta iraultzaileak dira. Jarrera erromantikoak dituzte eta utopia askotan sinisten dute. Besteak beste, “berdintasunean” sinisten dute, berdintasun hori komunismo edo sozialismoan deiturikoetan bideratzen delarik.\nBaina familia osatzean, lan egitean eta batez ere, bizitzaren gordintasuna ezagutzean, gure ideiak errealistago bihurtzen dira. Konturatzen gara pertsona guztiak ez direla, berez, onak. Gobernu eta agintariek pobrezia eta kapitalismo basatia arautu eta erregulatu behar dute, noski. Baina norbera ahalegintzea ere garrantzitsua dela ohartzen gara eta gobernu batek ezin duela etengabe gizarteko alferrak edo iruzurtiak subentzioekin lagundu, bakarrik, “dirurik ez dutelako”.\nNormalean, eskolan ideia batzuk erakusten dizkigute, baina aurrerago ideia horiek zalantzak jartzen omen ditugu. Bide horretan, kontradikzio askori aurre egin behar zaie eta batzuetan nortasun edo ideologia krisiei aurre egin behar zaie. Izan ere, zaila suertatzen da bete-betean sinisten zenuen hori, hain zuzena ez dela konturatzea. Ez dugu onartu nahi oker geundela. Edo, hain pozik baieztatzen genuen zerbait, orain modu neutroagoan esan behar dugula.\nIkus dezagun adibide zehatz batekin. Podemos-eko liderrak, hots, Pablo Iglesias-ek baieztatu zuen politikari bat 600.000 €ko etxe batean bizitzea lotsagarria eta deitoragarria zela. Baina Pablo Iglesias-ek berak boterea eta dirua lortzean, hain zuzen, 600.000€ko etxea erosi zuen. Hipokresiaren erakusle argi bat.\nGainera, “ezin dira horma eta harresiak egin. Mugak ez ditugu eraiki behar” aipatu zuen, Melillan afrikarrak sartu ez daitezen neurriak hartu zirenean, edo Donald Trump-ek Mexikon eta AEB arteko mugan horma luzatu nahi duela entzutean. Baina bere etxean horma altuak eta segurtasun neurriak ezarri ditu, berak nahi ez duen inor sartu ez dadin.\nBeste adibide bat: Nire izeko bat medikua da. Legez kanpoko etorkinei Osasun zerbitzu publikoan doako asistentzia kendu zietenean, mediku askok (nire izeko tartean zegoela) esan zuten, doan lan egiteko prest zeudela. Baina eguneroko lana hain nekagarri izanik, doako lan hori astean ordu batzuk baziren ere, azkenean, 0 ordu bilakatu ziren.\nLaburtuz, hasiera batean, laguntza emateko prest bagaude galdetzen badigute, denok esaten dugu baietz. Baina benetan, denbora, lana edo dirua ematea hurbil dagoenean, gero eta gutxiago ematen dugu. Bizitzaren ibilbidean, antzekoa geratzen da.\n10 pentsamendu “Gaztaroan komunista, helduaroan kapitalista”-ri buruz\nganbaratxotik 2018-11-20 21:43\n1934ko iraultzak gogor astindu zuen gure herria. Gazteak atera ziren kalera zapi gorriak lepoan. Jendarte berria zuten amets eta Errusia begi-puntuan. Pistolak gerrian errepublika eskatzen zuten. Espainiako armada azaldu zen arte. Asturias-en sarraskia egin zuten arte. 1936ko gerrateak izua zainetan sartu zigun arte. Orduan, pistolak ibaira bota eta bizirik gelditu ziren gazte haiek elizatarrak bihurtu ziren, inor baino fededunago. Biziraun egin behar zen.\nGaur egun ere politikoki edo sozialki bizirauterik bada ezkerreko erradilkaltasunean?\nKapitalismoaren inperioan bada komunistatza aitortzea norbere burua eta aurrera egiterik bizitza duina lortzeraino?\nNere zalantzak ditut.\nNekane Galartza 2018-11-20 22:15\n80 urterekin 18 urte zituenean pentsaera bera duenaz EZ FIDATU. Gezurretan dabil ala harroputz itzela da. Berdin zait ezkerretik eskuinera mugitu izana, eskuinetik ezkerrera, trostkimotik maoismora, edota liberalismotik kontserbadorera. Bizitza etengabeko ikaste prozesua eta bilakaera da, aldaketa.\neuskaldun bat 2018-11-20 22:20\nGanbaratxotik, bere burua justifikatzen… Makina ba holako badago bai! Mestizatu adi erorri!\neuskaldun bat 2018-11-20 22:24\nUi, ui, ui! Alvaro, zenbat bozka negatibo jasotzen ari zaren! Zenbat ezkerreko profeta faltsuri azkurea eragin diezun! Ene!\nNagore 2018-11-20 23:15\nHori oso bide ezaguna da. Lasalletarretan ikasi, jasuitetan, maristetan edo eskolapioetan. Ondoren, seme-alabak publikoan matrikulatu. Eskola publikoaren aldekoal direlako. Ez bada! Ez dutelako pagatu nahi. Baina oso ezkerrekoak, hori ez!\nAmonamantangorri 2018-11-21 00:28\n“…norbera ahalegintzea ere garrantzitsua dela ohartzen gara eta gobernu batek ezin duela etengabe gizarteko alferrak edo iruzurtiak subentzioekin lagundu, bakarrik, “dirurik ez dutelako”.”\nAdos. Ez dago eskubiderik finantza krisi baten erdian bankuei zorrak kitatu eta estatutik dirua injektatzeko, langile-familiei xentimorik ere barkatzen ez zaien bitartean; ezta ere, guztion diruarekin monopolio naturalak gizentzeko, azpiegitura publikoen eraikuntza eta mantenua oligopolio baten eskuan uzteko, gainera tarteka buru politiko eta enpresaburuak pertsona eta familia berberak izanik.\n“Baina Pablo Iglesias-ek berak boterea eta dirua lortzean, hain zuzen, 600.000€ko etxea erosi zuen”.\nPablo Iglesiasek eta Irene Monterok ez dute nahikoa diru eta botere lortu kolpetik 600.000 euroko etxea erosi ahal izateko. Bahituta daude. Antza, hurrengo hogeita hamar urteetan, “haien” igerilekudun eta lorategidun etxetzarra banku baten eskuetan egonen da, zeina epez epe hurrengo hogeita hamar urteetan ordaindu egin beharko baitute. Baliteke txaletsren hipotekak ezkon-harremanak baino gehiago irautea. Ez litzateke lehenengo aldia izanen.\nEtxeko hesien eta estatu-mugen arteko paralelismo hori infantilismo irrigarria da, besterik gabe.\nTxalet bateko jabeek ba ote dute gaitasunik auzoko lurraldea bonbardatu, gerra ekonomikoaren bitartez suntsitu, eta han bizi zirenak beraien etxeruntz ihesi erakartzeko? Horixe bera egin dute NATO eta EBko agintariek.\nHerrialde sozialistek eduki zuten haien arteko hartu-eman ekonomikorako espazioa, COMECON deitutakoa.\n“…hasiera batean, laguntza emateko prest bagaude galdetzen badigute, denok esaten dugu baietz. Baina benetan, denbora, lana edo dirua ematea hurbil dagoenean, gero eta gutxiago ematen dugu.”\nHorrexegatik estatu sendo, erregulatzaile eta babesle baten beharra. Basoaren legea nahi baduzu, ikus ezazu zeure burua ispiluan, pentsatu ea zenbat iraungo lukeen Afrikako sabanan gorputz beratz eta ahul horrek. Ea, Pragako Getoan, lepoa salbatxeagatik zeinen aise salduko zenukeen senide bat.\nSozialismoa ez da oinarritzen giza ontasun bere-berezkoaren printzipioan. Sozialismoak dio zer ekoizten dugun, nola ekoizten dugun, ekoizpen-bitartekoak noren eskuetan dauden, hori guztia INTERES PUBLIKOAREN PEAN egon behar duela. Hain juxtu, ezin baikaitezke fiatu ugazaben onberatasunaz eta etikaz. Aldiz, euskal zentro-eskuinak ahotan darabil enpresen “ardura soziala”. Alegia, gu guztion ongizatea zenbait jenderen ontasunean, balio humanoetan eta ardura sozialaren menpe jartzea, hori ez bide dute PRESESKI komunistek edo sozialistek egiten…\ngarrett 2018-11-21 09:45\nNik, berriz, ez dut ikusten klitxe eta esaldi demagogiko andana bat baino, nork bere egoismoa eta miseria justifikatzeko esanak.\negia 2018-11-21 09:56\nHerrialde komunistak: antzinako Sobiet Batasuna, Europa Ekialdea, Kuba, Ipar Korea, Venezuela… porrota porrotaren atzetik.\nKomunismoak funtzionatzen du kapitalismoak sortutako aberastasuna xahutu arte. Errusian edo Ipar korean gehiago iraun dezake, jendea diziplinatua eta langilea delako. Baina hegoalderago, porrota arinago dator.\nBide onena tartean dago ia beti. Sozialismo eta kapitalismo arteko konbinaketa historian zehar eta mundu osoan, emaitzarik onenak eman ditu.\nGanbaratxotik 2018-11-21 11:01\nMitoak mito,mestizatu gabe ez ginakek hemen ez hi eta ezta ni ere. Are gutxiago euskeraz jardungo. Maileguz josia dagoen hizkuntzarik bada gurea bat.\nGaztetako grinaz ari ginuan. Heldutasunean apaldu egiten ei duk. Ni esplikaziotako BAT besteonganatzen saiatu baino ez nauk egin. Alegia kapitalismoaren itsasoan komunista lez igerian egitea ez dela erreza. Are gehiago nondik gatozen ikusita. Eta eman den egurra emanda.\nPortzierto, ni ez nauk sekula komunista izan. Ezta eskuin muturrekoa ere.\nLagun 2018-11-22 15:28\nNire herria ezker “abertxalet”ez josita dago,hau da, komunistak dira, odola baino gorriagoak. Hori bai, txaleta era autorabanakin.


Dokumentala + Solasaldia: El frontón: el ágora de los pueblos navarros (2021) - Berako Agenda\nDokumentala + Solasaldia: El frontón: el ágora de los pueblos navarros (2021)\nberakoagenda asteazkena, 2022\_\_\_\_\_\_\_\_\_\_\_\_\_\_\_'k2022\_\_\_\_\_\_\_\_\_\_\_\_\_\_\_' martxoa\_\_\_\_\_\_\_\_\_\_\_\_\_\_\_'k\_\_\_\_\_\_\_\_\_\_\_\_\_\_\_' 9 osteguna, 2022\_\_\_\_\_\_\_\_\_\_\_\_\_\_\_'k2022\_\_\_\_\_\_\_\_\_\_\_\_\_\_\_' martxoa\_\_\_\_\_\_\_\_\_\_\_\_\_\_\_'k\_\_\_\_\_\_\_\_\_\_\_\_\_\_\_' 10 Albisteak\nEguna: martxoaren 18a, ortziralea\nAntolatzailea: Ayuntamiento de Bera\nDokumentalaren egilea: Mentecolmena Ikus-entzunezko produkzioa\nLaguntzailea: Fundación Kantxa Pelotazale\n2021ean dokumental bat egin zuten txapelketa honetan parte hartu zuten edo parte hartu zuten agente informatzaileek kontatutako bizipenekin, jakiteko zer zen pilotan jokatzea, nola egiten zen txapelketa, zer suposatzen zuen herrientzat eta parte-hartzaileentzat, haren esanahi soziokulturala, eta abar.\nNafarroako Herrien arteko Pilota Txapelketa ondare immaterialaren esparruan\nEl frontón: El agora de los pueblos navarros dokumentalaren emanaldia eta Nafarroako Herrien arteko Txapelketaren jatorriari eta bilakaerari buruzko solasaldia.\nHerrien arteko Txapelketa kirol eta gizarte eta kultur agertoki bat da, non komunitate, talde eta gizabanakoek elkar partekatzen duten eta elkarrekin komunikatzen diren, memoria kolektiboari eragiten dioten espazioak eta esperientziak sortuz, eta belaunaldiz belaunaldi transmititutako tradizioa den.\nSolasaldi honek azterlan horretan ateratako ondorio batzuk jorratzen ditu, eta dokumentalaren proiekzioarekin batera, beste datu garrantzitsu batzuk emanen dira, bai eta galdera berriak ere kultur adierazpen horri eta, oro har, ondare immaterialari lotutako foro interesgarri batean.\nEl frontón: El ágora de los pueblos navarros dokumentala eman\n2021ean egindako dokumentala, Nafarroako hainbat herritako 20 pertsonaren testigantzak biltzen dituena (Bortzirietako 5 parte-hartzaile), frontoian jokoak Nafarroako gizartean duen nortasunaren garrantzia nabarmentzen duena.\nAitor Ortizek emanen du solasaldia, eta argazkien eta askotariko dokumentazioaren bidez honako gai hauek jorratuko ditu:\nFrontoiko pilota-jokoaren jatorria.\nEsku pilota: ohituratik esparru profesionalera.\nIdentitatea eta ondare immateriala.


Kabuki (歌舞伎 kabuki) antzerki tradizional japoniarraren forma bat da. Hitzaren karaktereek "kantatu" (ka), "dantzatu" (bu) eta "trebetasun", "antzea" (ki) esan nahi dute. "Kantatzearen eta dantzatzearen artea" bezala itzuli ohi izan da. Musika, dantza, eta mimoa biltzen ditu kabuki antzezpenak eta antzezleek, apaintzeko, margoak eta jantzi ikusgarriak erabiltzen dituzte. Kabukian obra dramatikoen estilizazioa nabarmendu behar da.\nKabuki (歌舞伎 kabuki) antzerki tradizional japoniarraren forma bat da. Hitzaren karaktereek "kantatu" (ka), "dantzatu" (bu) eta "trebetasun", "antzea" (ki) esan nahi dute. "Kantatzearen eta dantzatzearen artea" bezala itzuli ohi izan da. Musika, dantza, eta mimoa biltzen ditu kabuki antzezpenak eta antzezleek, apaintzeko, margoak eta jantzi ikusgarriak erabiltzen dituzte. Kabukian obra dramatikoen estilizazioa nabarmendu behar da. Historiatik edo kondaira zaharretatik harturiko gertakariak eta egitandiak izaten dira gai nagusiak, nahiz eta hirietan giroturikoak ere agertzen diren. Gehienetan bost ekitaldi luzek osatzen dute saioa eta agertoki handietan antzeztu ohi dira. Gizonezko antzezleak izaten dira guztiak; horiek maiz, obraren haria etenda, publikoari hitz egiten diote eta formula jakinen arabera erantzuten die hark. Tradizioaren arabera kabuki antzerkia Okuni dantzariak sortu zuen XVI. mendean. Gero, XVII. mendearen amaieran eta XVIII.aren hasieran beheraldia izan bazuen ere, kabuki antzerkiak arrakasta handia izan du beti Japoniako publikoaren aurrean. Antzerki molde tradizional hori landu duten idazlerik ezagunenak: Sakata Tojuro (1645-1709), Ichikawa Danjuro (1660-1704), Yoshizawa Ayame (1673-1729), Tsuruya Nanboku IV.a (1755-1829) eta Kawateke Mokuami (1816-1893). (eu)\nKabuki (歌舞伎 kabuki) antzerki tradizional japoniarraren forma bat da. Hitzaren karaktereek "kantatu" (ka), "dantzatu" (bu) eta "trebetasun", "antzea" (ki) esan nahi dute. "Kantatzearen eta dantzatzearen artea" bezala itzuli ohi izan da. Musika, dantza, eta mimoa biltzen ditu kabuki antzezpenak eta antzezleek, apaintzeko, margoak eta jantzi ikusgarriak erabiltzen dituzte. Kabukian obra dramatikoen estilizazioa nabarmendu behar da. (eu)